c: text/html

text:
Jan 08, 2017 Pastor Rugamba Ernest Andi makuru 0Kuva kuwa mbere tariki ya 26 Ukuboza 2016 kugeza ku cyumweru tariki ya 1 Mutarama 2017 ku rusengero rwa ADEPR Kabuga Ville hashojwe icyumweru cy’amasengesho yo gushimira Imana ibyiza yabakoreye...
Dec 29, 2016 Pastor Rugamba Ernest Ibiterane 0“Imana izabatura umutwaro babikoreje kandi izavunagura inkoni y’ingegene babakubitishaga mu bitugu“ Aya ni amwe mu magambo yavuzwe n’umushumba w,Itorero rya ADEPR Akarere ka Gasabo....
Dec 28, 2016 Pastor Rugamba Ernest Andi makuru 0Mu gihe abanyarwanda bakomeje gusangira n’ingeri z’abantu batandukanye badafite ubushobozi bwo kubona ibyo kurya, kwambara n’ibindi byatumye iri torero riyobowe na Pasiteri Jackie Mugabo...
Nov 25, 2015 Pastor Rugamba Ernest Amadini 0Itorero Inkurunziza ryo muri Paruwasi ya Gihogwe ho mu karere ka Gasabo mu murenge wa Jali hatangijwe umushinga wo kubaka urusengero kuri iki cyumweru tariki ya 15 Ugushyingo 2015 rufite agaciro ka...
Nov 12, 2015 Pastor Rugamba Ernest Andi makuru 0Guhemba abana 4 babaye indashyikirwa mu kugira isuku kuko burya igira isoko hamwe uko bagaragaje ikinyabupfura mu kigo cyishuli byateye abandi babyeyi kugira ishyali ryiza. Nkuko bisanzwe umwaka...
Nov 09, 2015 Pastor Rugamba Ernest Amakorali 0Koko izibika zari amagi abari abana bo mu ishuli ryo kucyumweru barakuze bafite ibikorwa bibagaragaza ko bamaze gukura bakaba barubatse ingo ahari ubwana hameze ubwanwa ,Nkuko tubikesha bamwe...
Nov 02, 2015 Pastor Rugamba Ernest Ibiterane 0Korali Ebenezer yo mu itorero El Bethel ubwo yari mu myiteguro yo gukora amashusho y’indirimbo Iratabara, abasaga 20 bakiriye agakiza bemera kuva mu byaha ndetse bakusanya amafranga atari...
Nov 02, 2015 Pastor Rugamba Ernest Ibiterane 0Mu bibabaza Imana ni ukutibuka ibyo yakoreye Imiryango yacu ituvanye mu byaha twayikoreye ikaduha agakiza ku buntu. Ku cy’umweru tariki ya 1 Ukuboza 2015 ku rusengero rwa ADEPR Kiruhura ahabereye...
Oct 15, 2015 Pastor Rugamba Ernest Imyidagaduro 0Madamu Bagirisano Godance akaba n’umuhanzikazi uzwiho gukirigita gitali wakunze kuririmba mu bitaramo bita igisope ubu noneho ntakibarizwa mu bisope kuko yamanukiwe n’umwuka wera...
Oct 14, 2015 Pastor Rugamba Ernest Ibiterane 0Aa mazina yakunze guhabwa abantu bivuye ku ndirimbo cyangwa imbyino bazwiho Twari tuyamenyereri ku ba Mama ( mama zulu na ba mama Gospel ) none habonetse Papa gisirimba ariwe Pasiteri Ndamayize...
Oct 14, 2015 Pastor Rugamba Ernest Andi makuru 0“Nakijijwe kubw’ibibazo si kubw’umunezero kuko nihishe iminsi 9 ndi mu ikanzu y’intumbiy’umugore ntunzwe n’impungure 12, Imana indokora urupfu ” aya ni...
Oct 14, 2015 Pastor Rugamba Ernest Amadini 0Itorero Jesus is coming (JIC) rihagurukanye umuvuduko udasanzwe mu cyumba cy’amasengesho kiba mu ijoro ryo kuwa gatatu wa buri cyumweru aho, bagakesha ijoro ryose hakubise huzuye kubera impano...
Oct 07, 2015 Pastor Rugamba Ernest Amadini 0Mu gihe izina murokore rikoreshwa n’abavutse ubwakabiri bakabyarwa n’amazi ndetse n’umwuka wera ,ubu abadayimoni bamaze gukoresha iri zina rya murokore kuko ariryo uwo mudayimoni...
Oct 07, 2015 Pastor Rugamba Ernest Ibiterane 0Abayumbe ni abavugabutumwa bakomoka mu gace k’i Murenge mu majyepfo ashyira uburasirazuba bwa Congo bazwi cyane mu mbyino z’igisirimba, bagiye kongera gutaramira abanya Kigali dore ko iri...
Oct 07, 2015 Pastor Rugamba Ernest Amadini 0Igikorwa cy’ubuhanuzi cyo gutanga umwitero ni kimwe mu bikorwa byakozwe kijyanye no kuvuga ku buzima bw’abanyarwanda muri uyu mwaka wa 2015 aho Imana ije gukuraho akarengane ku bana bayo...
Jan 05, 2017 0Abakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere gahana imbibi...
Dec 29, 2016 7
Dec 27, 2016 29
Jan 14, 2017 1Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose, tuyitwike, ishye, ikongoke,...
Jan 10, 2017 0
Jan 01, 2017 0

robotstxt: allowed

filter: keep


text:
Kwegerezwa ikoranabuhanga byorohereje akazi abayobozi b’ibigo by’amashuri
Abayobozi b’ibigo by’amashuri yo mu mirenge ya Musebeya na Buruhukiro mu Karere ka Nyamagabe, bishimiye kubona ikoranabuhanga hafi yabo kuko byagabanyije ingendo bakoraga bajya mu mujyi w’aka karere.
Bavuga ko inzu y’ikoranabuhanga, Telecentre, yo mu Murenge wa Musebeya, yafashije abayobozi b’ibigo by’amashuri kohereza raporo zinoze kandi ku gihe, bitewe n’uko amwe mu mashuri, nta mashanyarazi arayageramo.
Iyi Telecentre ngo yagabanyije ingendo abo bayobozi bakoraga bava i Musebeya na Buruhukiro bagana mu mujyi wa Nyamagabe, aho bagendaga ibilometero hagati ya 35 na 40. Nta modoka zitwara abagenzi rusange zihaba ku buryo byabasabaga gutega moto y’amafaranga ibihumbi 5000Frw byo kugenda na 5000Frw byo gusubirayo.
Muhizi Etienne, Umuyobozi w’Urwunge rw’Amashuri rwa Kizimyamuriro mu Murenge wa Buruhukiro, atangaza ko aho baboneye Telecentre ya Musebeya, akazi kabo karushijeho kunoga.
Yagize ati “Iyi Telecentre ntabwo idufasha kubona interineti gusa ahubwo iyo ufite izindi nyandiko, ushobora kuba wakoze uraza ukazifotoza. Mbere twakoreshaga intoki cyangwa tukajya i Nyamagabe mu mujyi, ariko byose bikorerwa aha. Urabona ko hari amamashini afotora n’asohora impapuro.”
Nyirabanyuzahabo Speciose, Umuyobozi w’Ikigo cy’Amashuri Abanza cya Bishyiga, avuga ko nubwo bafite amashanyarazi aho bakorera, ariko nta interineti ihaba, bityo ko kugana iyi Telecentre byabafashije.
Yagize ati “Ndimo kuzuza ibintu bigaragaza imibare y’abanyeshuri ku kigo, abatanze mituweli, imibare y’abarimu n’ibyo bigisha, mbese muri rusange ubuzima bw’ikigo. Mbere ibi twajyaga kubyuzuriza i Nyamagabe ariko nindangiza ndahita nohereza, ubu twarasubijwe.”
Uretse kuba iyi Telecentre yarafashije abayobozi b’ibigo by’amashuri, byanafashije abaturage n’urubyiruko kungurana ibitekerezo kuko bahahurira ari benshi. Gusa ngo haracyari imbogamizi ya interineti idahagije.
Nyiramajyambere Immaculée ushinzwe iyi Telecentre, avuga ko bifashisha ‘modem’ mu gutanga interineti ku babagana ariko bikaba bikomeje kugaragara ko ari nkeya.
Umuyobozi w’Akarere ka Nyamagabe Wungirije ushinzwe Iterambere ry’Ubukungu, Kabayiza Jean Lambert, atangaza ko akarere kagiye kubikurikirana ku buryo icyo kibazo kizakemuka.
Yagize ati “Twifashishije umukozi ushinzwe ikoranabuhanga ku karere, ni ikibazo tugiye gukemura. Nitunasanga ari igikoresho kirenze ubushobozi bw’akarere, tuzakora ubuvugizi ku bo bireba.”
Ubusanzwe, iyi Telecentre ikurikiranwa n’Ikigo cy’u Rwanda gishinzwe Iterambere (RDB) ariko ubuyobozi bw’akarere bukaba bugiye kongera imbaraga mu ikurikiranabikorwa ryayo kugira ngo ifashe abayigana.


text:
Hari mu nama y’Inama Njyanama idasanzwe y’Akarere ka Huye yateranye kuri uyu wa 12 Kanama 2016, nyuma yo gusuzuma ibaruwa Biziramwabo yabandikiye avuga ko yeguye “ku bw’impamvu ze bwite”.
Inama Njyanama yanaboneyeho kwemera ubwegure bwa Cassien Dukuzimana wari uhagarariye Umurenge wa Ruhashya muri Njyanama y’Akarere ka Huye, ubu akaba yarabaye Umunyamabanga Nshingwabikorwa w’Umurenge wa Huye.
Dr. Jean Chrysostome Ngabitsinze, Perezida wa Njyanama y’Akarere ka Huye, yagize ati “Ubwegure bwa Dukuzimana bwo burumvikana kuko imirimo ye mishyashya atari kuyifatanya no kuba umujyanama, ariko ubwa Biziramwabo bwo twabwemeye uko buri tugendeye ku ko yavugaga ko ari ku bw’impamvu ze bwite.”
Kwemera ubwegure byanajyanye n’icyifuzo cy’uko abeguye bazajya mu mirenge bari bahagarariye, bakabwira abaturage bari barabagiriye icyizere impamvu beguye kuri uwo mwanya.
Umujyanama Cyprien Mutwarasibo, ari na we visi Meya w’Akarere ka Huye, ati “Inama y’abaturage izatumizwa na komite nyobozi. Ba nyir’ubwite nibatanaza, komite nyobozi yo izabibavugira.”
Gervais Biziramwabo yeguye nyuma y’uko ku wa 27 Nyakanga 2016, we na Bishop Ephrem Thomas Nyirinkindi yari yungirije ku buyobozi bw’Itorero ry’Imana ry’Isezerano Rishya mu Rwanda (Eglise de Dieu du Nouveau Testament au Rwanda) bari bafunzwe bakurikiranyweho ibyaha by’inyandiko mpimbano, nk’uko bigaragara mu nkuru yanditse n’urubuga www.igihe.com ku wa 30 Nyakanga 2016.
Biziramwabo ntakiri mu buroko, yanasubiye ku murimo w’ubuyobozi bw’ishuri CEFOTEC yari asanzweho ariko ngo aracyategereje icyemezo cy’ubutabera.
Agira ati “Ntegereje ko inzego z’ubushinjacyaha zizemeza ko tuburana, cyangwa ibyo turegwa bigateshwa agaciro kuko nta shingiro bifite.”
Naho ku mpamvu zo kwegura kwe, avuga ko yari yafunzwe ku bw’icyaha cy’inyandiko mpimbano, akaza gutungurwa n’ukuntu abantu babihinduriyemo iby’imitungo.
Ngo kuba yari Umujyanama, kandi bisaba kuba ahagarariye abamufitiye icyizere byatumye yiyemeza kwegura kugira ngo icyasha yasizwe kitazavaho kiza no ku rwego yari ahagarariye.
Ibitekerezo ( 3 )
Imana ishimwe ko yavuye mugihome!naho ibyo muri njyanama byo ndumva nubundi ntacyo byari bimufashije.
nanjye ndishimye kubwa Gervais ibyo bindi ni amahomvwo
Nishimiye kumenya ko Gervais yavuye mu gihome naho ibyo muri njyanama byo ntacyo bitwaye


text:
Urwenya: Umunsi umwe imana yazindutse itanga amategeko mu ijuru
Umunsi umwe imana yazindutse itanga amategeko mu ijuru
Umunsi umwe imana yazindutse itanga amategeko mu ijuru ibwira Yezu ngo amese anatere ipasi. Ibwira Bikira Mariya ngo ateke igitoki n'indagara. Ibwira abamarayika ngo bacurange banaririmbe ntihabe irungu, nuko Imana yitera igishura ijya mu isi gutembera, igezeyo ihura na Satani. Imana iti "Yezu akuzwe Sata?" Satani iti" akuzwe nanjye nkuzwe." Imana iti "urumva uburyo wigereranije?" Satani iti "nyamara nanjye mfite imbaraga, ba uretse urareba ibyo usanga iwawe" Imana irakomeza iritemberera. nuko mu ijuru umuziki urashyuha, Yezu asiga imyenda yateraga, asiga atanacomoye ipasi imyenda yose irashya. Bikira Mariya nawe asiga inkono ku ziko ajya kwiyumvira ingoma, ibiryo nabyo sugushirira byiva inyuma. Imana aho itahiye, imenye ibyabaye irarakara, ifata ya nkono yashiririye na ya myenda yahiye byose ibijugunya mu isi, iti "mwahisemo umuziki ubwo niwo uzajya udutunga ntabyo kurya no kwambara mbivuyeho nzigumanira iki gishura"
Shyiraho Igitekerezo!
Subscribe to: Post Comments (Atom)


text:
Nawe wagirira Imana umumaro
Munyemerere dusome muri Bibiliya mu gitabo cy’Abacamanza 6:14-15, haranditse ngo "Nuko Uwiteka aramwitegereza aramubwira ati genda uko izo mbaraga zawe zingana ukize Abisiraheri amaboko y’Abamidiyani. Sinjye ugutumye?"
Gidiyoni yari umusore woroheje, ameze nk’abandi bose, gusa nk’undi musore wese wo mu kigero cye (sinzi imyaka ye, ariko yari akiri muto), yari afite imbaraga ariko akongeraho kubaha Imana. Abisiraheri bari mu bihe bikomeye cyane kuko Bibiliya igaragaza ko Uwiteka yari yarabataye abaziza kubaha imana z’Abamori.
Uwiteka yababajwe cyane n’uburyo yabakuye mu bubata muri Egiputa, ariko bagezeyo abihanangiriza kutazasenga izindi mana, gusa bagezeyo baribagiwe, Imana nayo ibahana (soma guhaana) mu maboko y’Abamidiyani. Imana rero icyo nyikundira igera igihe igahaguruka igatabara kuko ngo ntirakara iteka, nibwo itoranyije Gidiyoni ngo atabare Abisiraheri, abakize Abamidiyani.
Gidiyoni acyumva ko Uwiteka yamutoranyije abanza gupinga/ kwipinga! Huum! Yibutse ko ari gasore rwose uyu udafashije, yibuka ko ari umuhererezi iwabo ndetse ko n’umuryango we ukomoka kwa Manasseh kdi nawo uri hanyuma y’indi.
Ariko Uwiteka ntareba nk’abana b’abantu. Mwibuke uburyo yatoranije Dawidi kdi yari afite abavandimwe beza b’ibigango, yooo! Gidiyoni rero aba ashoye urubanza, Imana imubaza ikibazo nakunze ngo "ese sinjye ugutumye?", bishatse kuvuga ko uwo Uwiteka ashyigikiye, amukoresha iby’ubutwari cyane".
Igikorwa cyo gupinga umuhamagaro ukurimo gikorwa mu byiciro bitatu bikomeye:
1.Umutimanama wawe
2.Sosiyete ubamo
3.Satani (n’ubwo Satani akorera muri ibyo bibiri mvuze mbere).
Umutimanama wawe urabanza ukakwereka amateka (background) yawe ko adasobanutse, ukakwihebesha byiza bisukuye, inshuti zawe nazo kongeraho umuryango wawe bakagushyira ku itapi (hasi) bakaguhonda koko hanyuma Satani nawe akaza agashyiraho ake, kdi we biba ari agahebuzo; agutera ipfunwe rivanze n’agahinda, akagufata bugwate. Mwibuke ubwo Imana yahagurutsaga Yeremiya ngo ahanurire amahanga, yiyise umwana muto, yiyaturiraho ko atazi kuvuga; ese koko niko byari bimeze? Ndakurahiye da! Byatewe n’uko yasubije amaso inyuma asanga adakwiriye.
Ubuhamya buto: Nkigera ku itorero nsengeramo, nahagurukanye umuhamagaro wo gutegura urusengero buri cyumweru. Nabyukaga saa kumi n’imwe nkanyaruka nkakoropa, nkahanagura nkashyira intebe mu mwanya wazo, hanyuma nkasubira kwambara, ku buryo nta wamenyana uwahatunganyije.
Umunsi umwe umudiyakoni azasange mbirimo, aransomera ati ibyo wowe wabitegetswe nande? Nturi diyakoni, ntacyo uri icyo, ntuzasubire na rimwe! Mbega ngo aranca intege weee!
Kuva ubwo kugeza uyu munsi sindongera no gukora kuri raclette (umukoropesho) kandi iyo nibutse imigisha yandenzeho kubera uwo murimo mwiza naretse, numva narahuye n’igihombo gikomeye.
Nshuti yanjye, mu murimo w ’Imana harimo imirimo myinshi wakora ikaguhesha umugisha ariko iyo ubitekerejeho, ni irihe jwi rya mbere wumva? Aho si ibigusubiza inyuma? Musome igice cya 6 gukomeza no ku cya 7 cy’ Abacamanza, murebe imirimo ikomeye Imana yakoresheje Gidiyoni kandi yaripingana.
Fata umwanya witekerezeho, wikorere isuzuma urebe icyo wabasha. Pawulo yaravuze ngo niba utari intyoza ngo ubwirize, nanjye nti ukaba udafite ijwi ryiza nk’irya runaka ngo uririmbe, ariko hari icyo wabasha, maze ugashyira mu bikorwa misiyo Imana iduhagurukirije muri iyi minsi yo kubwiriza abantu bose ubutumwa bwiza bw’ubwami bwa Kristo.
Imana yo mu ijuru itubere umujyanama mwiza, itwereke aho twagira umumaro kuruta ahandi, maze tuyigirire umumaro mu gihe nk’iki kandi izaduhemba rwose. Murakoze murakarama, Imana nyir’umurimo ibahe umugisha mwinshi. Amen.


text:
Ibyo ni bimwe mu byagarutsweho n’abaturage ubwo hizihizwaga umunsi w’ibiribwa ku isi, i Gishamvu mu Karere ka Huye, tariki 20 Ukwakira 2016.
Abanyagishamvu bavuga ko uwo munsi ubasanze mu mu mapfa yatewe n’izuba ryavuye igihe kirekire rigatuma ibiribwa bidatanga umusaruro.
Bahamya ko ibiciro by’ibiribwa bitandukanye byazamutse kuburyo atari buri wese wabona amafaranga yo kubigura; nkuko Ayinkamiye abisobanura.
Agira ati “Mironko y’ibishyimbo igura angana n’umubyizi w’umuhinzi, 800 cyangwa 700. Ntibyoroshye.”
Mugenzi we witwa Innocent Ruberandinda agira ati “Dore nk’ubu ibishyimbo byapfuye kandi twarahinze. Keretse tubonye amamashini yuhira n’i Musozi.”
Umunyamabanga wa Leta muri Minisiteri y’ubuhinzi, Fulgence Nsengiyumva yabwiye abanyagishamvu ko kurwanya inzara iterwa n’amapfa bishoboka.
Yabwiye abahinzi gushyira imirwanyasuri mu mirima yabo kugira ngo igihe imvura yabaye nyinshi itangiza imyaka. N’igihe amapfa yateye bakavomerera kugira ngo babone ibyo kurya.
Yunzemo ati “Inzara iterwa n’amapfa dushobora kuyirinda. Twese duhagurukire rimwe, dukurikize inama duhabwa n’impuguke.”
Akomeza avuga ko kuri ubu ku isi yose abantu barenga miriyoni 800 badafite ibyo kurya bihagije. Muri bo hakaba harimo n’Abanyarwanda. Ikindi ngo ni uko 80% by’ibibazo by’inzara ku isi biterwa n’imihindagurikire y’ibihe.
Attaher Maiga, umuyobozi w’Ishami ry’umuryango w’abibumbye ryita ku biribwa n’ubuhinzi (FAO) mu Rwanda yabwiye abahinzi ko hagomba kubaho impinduka mu mihingire yabo kugira ngo bahanga n’imihindagurikire y’ikirere.
Ikindi ngo ni uko hagomba kubaho kurwanya ubukene n’inzara mu bahinzi bato kugira ngo abantu badakomeza kugerwaho n’ingaruka zikomeye kurusha iziboneka uyu munsi ziterwa n’imihindagurikire y’ikirere.
Ubwo hizihizwaga umunsi w’ibiribwa ku isi, abaturage bo mu murenge wa Gishamvu bifatanyije n’abayobozi batandukanye bacukura imirwanyasuri.
Batunganyije kandi uturima tw’igikoni banatera ibigori mu gishanga cya Murori, babyihira hifashishijwe imashini zabigenewe. Kuri uwo munsi kandi abakene 19 bagabiwe inka.
Abahinga mu gishanga cya Murori bo ntibazagorwa no guhinga mu gihe cy’izuba kuko icyo gishanga cyatunganyijwe ndetse bakazanabaha imashini zuhira.


text:
Hashize amezi abiri abaturage bo mu Murenge wa Kinyinya bakoresha umuhanda Kinyinya-Birembo bemerewe n’ubuyobozi bw’umujyi wa Kigali ko amatara yo ku muhanda mushya wa kaburimbo uva mu isanteri ya Kinyinya ukagera mu isanteri ya Birembo azaba yatangiye kwaka bitarenze Kanama 2016.
Icyakora kugeza magingo aya igihe cyatanzwe kugira ngo aya matara abe yatse kirangiye ataraka.
Mu kiganiro Makuruki.rw yari yagiranye n’umuyobozi ushinzwe ibikorwa remezo mu mujyi wa Kigali Eng Ruben Ahimbisibwe yari yatangaje ko habaye ikibazo cyo gutinda kubona ibyuma byakira umuriro w’amashanyarazi bizwi nka Transformateur.
Icyo gihe Ahimbisibwe yavugaga ko ibyo byuma bamaze kubibona , ubwo igisigaye ari ugushyiraho amatara.
Yagize ati : « Hari habayeho ikibazo cya transformer ariko ziri hafi kugera mu Rwanda ku buryo mu mpera z’uku kwezi (Kamena) bizaba byarangiye »
Soma inkuru bijyanye hano:http://makuruki.rw/UBUKUNGU/article/Gasabo-Umwaka-urirenze-amatara-yo-ku-muhanda-Kinyinya-Birembo-ataka
Mu kiganiro MAKURUKI.RW yagiranye n’umuyobozi ushinzwe ibikorwa remezo mu mujyi wa Kigali Eng Ruben Ahimbisibwe yongeye kutubwira ko ikibazo cyakomeje.
Yagize ati: "Twakomeje kugira ikibazo cya transformers ariko ubu batubwiye ko zaje nakubwira umunsi ntarengwa,bitarenze icyumweru amatara araba yaka"
Mu mwaka wa 2014 nibwo umujyi wa Kigali watangije umushinga wo kubaka umuhanda wa kaburimbo uva mu isantere ya Kinyinya ukagera mu yindi santire ya Birembo, byari biteganyijwe ko kuri uwo muhanda hashyirwa amatara azajya amurika mu ijoro.
Gushyira amatara ku mihanda imwe n’imwe yo mu mujyi wa Kigali biri muri gahunda y’umujyi wa Kigali, aho byanagiye bikemura ikibazo cy’umutekano muke waterwaga n’ibisambo byamburaga abantu byitwikiriye.
Jean Paul Mugemanyi


text:
ven.
07
janv.
2011
ISOMO RYA MBERE
Isomo ryo mu ibaruwa ya mbere ya Mutagatifu Yohani Intumwa ( 1Yh 5, 14-21)
Nkoramutima zanjye, 14dore amizero dufite mu Mwana w’Imana: nitugira icyo tumusaba gihuje n’ugushaka kwe, azatwumva. 15Ubwo rero tuzi ko atwumva mu byo tumusabye ibyo ari byo byose, tunamenyereho ko dutunze ibyo twamusabye. 16Niba umuntu abonye umuvandimwe we akora icyaha, ariko icyaha kitajyana mu rupfu, namusabire; maze lmana imuhe ubugingo, niba koko icyaha yakoze kitajyana mu rupfu. Habaho icyaha kijyana mu rupfu: uwakoze icyo si we mvuze ko mugomba gusabira. 17Ubugome bwose ni icyaha, ariko icyaha kibonetse cyose ntikijyana mu rupfu. 18Tuzi ko umuntu wese wabyawe n’lmana atongera gucumura ukundi, ahubwo Umwana w’lmana aramurinda, maze Sekibi ntamugireho ububasha. 19Tuzi ko turi ab’lmana, naho isi yose ikagengwa na Sekibi. 20Tuzi kandi ko Umwana w’lmana yaje akaduha ubushishozi, kugira ngo tumenye Nyir’ukuri. Kandi turi muri Nyir’ukuri, tubikesha Umwana we Yezu Kristu. Ni We Nyir’ukuri, akaba lmana n’ubugingo buhoraho. 21Twana twanjye, nimwirinde ibigirwamana.
ZABURI (Zab 149, 1-2, 3-4, 5-6a.9b)
Inyik/ Uhoraho ashimishwa n’umuryango we.
Nimuririmbire Uhoraho indirimbo nshya,
Mumusingirize mu ikoraniro ry’abayoboke be.
Israheli niyishimire Uwayiremye,
Abahungu b’i Siyoni bahimbazwe n’ibirori
Bakorera umwami wabo.
Nibasingize izina rye bahamiriza,
Bamuvugirize ingoma n’inanga.
Kuko Uhoraho ashimishwa n’umuryango we,
Ab’intamenyekana akabahaza umukiro.
Abayoboke be nibahimbazwe no kumukuza,
Ndetse bavugirize impundu no ku mairiri yabo,
Bakore mu gahogo barata Imana.
Ngiryo ishema ry’abayoboke b’lmana
IBANGONDIRIMBO RIBANZIRIZA IVANJILI (Mt4,16)
Alleluya Alleluya.
Imbaga yari yigungiye mu mwijima,
yabonye urumuri rutangaje;
n’abari batuye mu gihugu gicuze umwijima w’urupfu,
urumuri rwabarasiyeho.
Alleluya.
IVANJILI
+ Amagambo yo mu Ivanjili ntagatifu uko yanditswe na Yohani (Yh 3,22-30)
Muri icyo gihe, 22Yezu ajyana n’abigishwa be mu gihugu cya Yudeya, agumanayo na bo kandi arabatiza. 23Yohani na we yabatirizaga ahitwa Enoni hafi ya Salimu, kuko hari amazi menshi, abantu bakaza kuhabatirizwa. 24Icyo gihe Yohani yari atarafungwa. 25Nuko abigishwa ba Yohani bajya impaka n’Abayahudi bapfa umuhango wo kwiyuhagira. 26Basanga Yohani baramubwira bati «Mwigisha, wa muntu mwari kumwe hakurya ya Yorudani, ugatanga ubuhamya bumwerekeyeho, dore na we arabatiza kandi bose bara musanga.» 27Yohani arabasubiza ati «Nta muntu ugira icyo atunga atagihawe no mu ijuru. 28Ni mwe ntanzeho abagabo b’uko navuze ko ntari Kristu, ahubwo ko natumwe kumuteguriza. 29Umukwe ni we nyir’umugeni, naho umuherekeza w’umukwe aba iruhande rwe akamutega amatwi, agahimbazwa no kumva ijwi rye; ngibyo l ibyishimo binsabye. 3OKoko ni we ugomba gukura, naho jye ngaca bufufi.»


text:
INDAGU ZA NYIRABIYORO
Mu Ndorwa no mu Bunyabungo barigometse, imyaka itakera mu buryo bushimishije, u Rwanda ubona rwugarijwe n'akaga. KIGELI IV RWABUGIRI atumiza NYIRABIYORO ngo ahanure insinzi y'ako kaga. Kubera ko RWABUGIRI yateguraga gutera Ijwi mu Ndorwa n'Ubunyabungo akahagarura, NYIRABIYORO amuragurira ko azabatsinda.
Amubwira n'amaza, amumenyesha ko ingoma izahinduka mu gihe kitari kure, abana be RUTARINDWA na MUSINGA bakayirwanira bigacika ku Rucunshu. Koko rero ahagana mu mpera z'umwaka w'1896 MIBAMBWE RUTARINDWA yimye ingoma (RWABUGIRI amaze gutanga) bamuha KANJOGERA (nyina wa YUHI MUSINGA) ho umugabekazi, bafata izina ry'ubutegetsi NYIRAMIBAMBWE. Yari afite basaza be KABARE na RUHINANKIKO, bagambiriye kwambura ingoma MIBAMBWE RUTARINDWA,bakayiha mwishywa wabo YUHI MUS INGA. Niko byagenze rero maze bafatanyije na mushiki wabo KANJOGERA, bararikoroza ku Rucunshu, bica RUTARINDWA, YUHI MUSINGA yima ingoma, nyina aba umugabekazi ku izina rya NYIRAYUHI.
NYIRABIYORO yaraguriye RWABUGILI kandi iby'umwaduko w'abazungu n'ibintu bizawukurikira: NYANGUFI uzambura ubutegetsi abanyiginya umunsi imbwa zambaye ingoro ingoma zikavugira mu Marangara. Aragura ko Nyangufi azicwa na RUKARA rw'igisunzu rugenda ruseta ikirenge, ruzateza u Rwanda akaga umunsi ruzagwa mu mibyuko, amaraso akameneka ari menshi. NYIRABIYORO abwira KIGELI ati: "Koko uli KIGELI kigera ikirenge mu cya RWOGERA". Uragura inkiko uganza u Mulera, uragaruza mu Bushubi no mu Bishugi, uragenga u Buhoma, mu Buberuka no mu Bwanacyambwe, urahaca ibiraro, Nyaruguru no mu Buganza bagatura amahoro. Urarwagura u Rwanda nyamara urakorera ubusa.
RWABUGIRI, yireke Rusine yonke.. NYIRABIYORO Rusine rw'incike ruzima inka rutazibyarira ruzagenda hasi no hejuru, maze rukazagwa igihugu igicuri ? Dore bazaza abagabo b'urutuku rwera, bitwaje imyuko kandi bagenda bicaye. Bazakigabira umubambuzashakwe.. Zirajya hehe Cyimumugizi, Rwoga, Rwamo na Kalinga. Umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba, ubwatsi bwo mu nsi y'inzira buzahura n'ubwo haruguru. U Rwanda ruzahabwa Nyangufi.
Azamugenda runono Rukara rw 'igisunzu ruvuga rugoreka amagambo. Ruzamwirenza Rukara rwambaye utubuye ku ntugu, igihugu rukigabize umugore. Ariko urugo ruvuga umugore ruvuga umuhoro. Dore abasangirangendo bararyana ijoro n'umunsi. Bamwe bashyizwe ku ngoyi Ruganzu yambuka akagera, ashinga imiganda ishyanga, afatana urunana n'abavantara... Dore Rukara rw'igisunzu rugenda ruseta ikirenge aririwe ntaraye.
Uru rugamba mubona ararutsinda ate ? Inkiko zirugalijwe. Aragoreka amagambo ariko niyiyimbire. Dore bazamutsinda mu mibyuko igihugu gicure imiborogo. Intore zizagarura ituze intebe zizicazeho Rukirigitangwe rwa Mudatinya umugabo wambaye uruziga mu mboni. Ihumure riragaragara ariko se ko mbona bacuranwa abana bose ntibahabwe ijambo? Dore Rwego rukangura-shyamba azuye umugara.
Ese izi mandwa ko mbona zisatiye ku Mulînzi zisakabaka umukuru-ngombwa azayobora imihango ate ? Ndabona umugabo usheshe akanguhe uvuga isi igatigita ababyeyi bakamuha impundu. Dore yegereye ku mulinzi Ruterandongozi. Ashagawe n'abaturage ibihumbi n'ibihumbagiza. Ndabona Rutuku amusanga afashe uruboho mu ntoki, afashe ijambo ahumuliza abaturage, impundu zivuga urwanaga.
Indagu igeze aha Rwabugiri wali wicaye ku gisasiro igihe Nyirabiyoro yamuhanuriraga ibi byose. Yasabye ko yabanza akibambika, yaza kwibambura umunyakaragwekazi akagumya kumubwira ibisigaye, akamubwira n'intsinzi. Nyirabiyoro abanyagikari bamujyanye kumutegurira aho aryama, Umwe muri bo asubiye gufata amategeko ku mwami, asanga uyu ameze
nk'ubabaye kubera indagu Nyirabiyoro yari amaze kumugezaho. Uwo munyagikari asohoka atekereza ati uriya mugore usize arakaje umwami akoze ishyano. Amucumita ikimito mu rwano amwica atarangirije Kigeli indagu, ubucurabwenge bwari busigaye bubura butyo.
INDAGU ZA MAGAYANE
INDAGU ZA MAGAYANE:MENYA AMATEKA NAHO IBIHE BIGEZE MURWANDAPerefe Zigiranyirazo muramu wa Habyarimana akimara kumva ko nta kabuza Abatutsi bari hanze bazafata u Rwanda, nyuma ariko ngo bakazarwirukanwamo n’umuzungu warubahaye, Zigiranyirazo yatse intsinzi, Magayane ati kereka Habyarimana yeguye igihugu akagiha Abanyenduga kuko ni bo bazi amacenga y’Abatutsi, bityo mwebwe mukicara.
Ibyo yahanuriye abandi ni ibi: yabwiye Ambasaderi Kagenza Alphonse muri Nzeri 1972 ko Kayibanda uzengurutse u Rwanda rwose ngo aribuka isabukuru y’imyaka 10 y’ubwigenge ko ariho asezera ku banyarwanda ko nta myaka itatu azamara ategeka, ko nategura n’imva ye itazaboneka.
Surete ya Lizinde yari ikaze ibata muri yombi bafatirwa mu mahoteri ku Gisenyi, bafungiwe mu Ruhengeri, nyuma y’aho abandi bakoreye plan yo gufata u Rwanda na Congo byombi muri Parc y’ibirunga i Rwindi(Congo), baje mu Rwanda n’ibyuma kabuhariwe bifotora, indege ibagusha muri Komini Kanama(Bugoyi-Gisenyi) hafi ya Muhungwe.
Magayane yahamagariwe gukora animation bamamaza, banacengeza amatwara ya Muvoma, ati: uwabyiniye Nkubitoyimanzi Rudahigwa, na Bwenge nyakuri Kayibanda, ntiyabyinira Muvoma izanywe n’abungura bazubika u Rwanda. Burugumesitiri Kabalira yahise amufungira mu kasho amuziza gupfobya MRND AKANATUKA Perezida wayo ngo ni umwungura w’umushyushya. Nyuma y’icyumweru baramurekuye, Magayane abwira Kabalisa ati ati: kumfungira ubusa kwawe nawe uzafungirwa ahatava izuba.
Bwarakeye basanga Kabalira yarariye imisanzu ya MRND, YAFUNGIWE MURI Prison Special mu Ruhengeri. Magayane yabwiye Theoneste Lizinde ati: Ugiye kuzafunganwa n’abantu bambaye utubuye tubengerana ku ntugu, mukazashyirwa aho wajyaga ufungira abandi. Bwarakeye Lizinde avumbura imashini yakoraga amafaranga, iyo mashini yari ihuriweho na Majyambere n’ibindi bikomerezwa.
Lizinde agijeje I bukuru, bati uyu muntu azabwira abanyamahanga akari I Murore bati: tumwohereze Zimbabwe, navayo tuti yateguraga coup d’Etat, ahite afungwa. Yabwiye Lizinde ati ikimenyetso cy’ifungwa ryawe n’umwana uzabyarwa na Madame Habyarimana ari ikimara. Byarabaye uwo mwana avukira mu Bubiligi ari ikimara(baramuhishaga) nta cyumweru cyahise Lizinde atabwa muri yombi. Magayane ati Lizinde nafungurwa ,ingabo zizaturuka hanze, uzicarana nazo akanya gato, uzahunga zizagutsinda hanze.
Magayane yabwiye Adjudant Chef wayoboraga Gereza ya Ruhengeri witwaga Sembagare ati: uri igikenya ntuzisazira. Bwarakeye ajya iwabo I Muramba-Gisenyi, inkuba itagira amazi iramwasa. Magayane yabwiye undi muyobozi w’iyo Gereza Adjudant cyarahani ati: uzicirwa muri iyi prison. Umwaga wawe uzashirira aha.
Yabwiye abanyururu bagenzi be ati; iyi myenda mubona y’umukara twambaye izasimbuzwa ibara ribengerana(Rose) yarongeye ati: ibohozwa ry’iyi prison rizabanzirizwa no kuma kw’iki giti cy’ingazamarumbo mubona imbere ya Gereza, ati hano mu nzu indani hazinjira ihene izaherekeza abashyitsi, bwarakeye igiti kiriyumisha, naho ubwo Musenyeri Nsengiyumva yasuraga Gereza ya Ruhengeri, bibagiwe gukinga ihene irabinjirana, nijoro bumva iramena amasafuriya irya ubugali.
Magayane ati: ngicyo ikimenyetso mwatashye, mais abazahungira Rwabeya muzashira. Abahungiye Rwabeya-Musanze bahuye n’abakodo ba Mukamira baje kubohoza Ruhengeri, babamenaho urusoro babita inyenzi kubera atahwemye kwikoma ingoma ya Kinani, byateye ubwoba abayobozi ba Gereza ya Ruhengeri, bahitamo kumushyikiriza ibiro by’iperereza ngo yisobanure. Yasabye ko Habyara n’ibyegera bye baza, maze ubuhanuzi bufatwa kuri za kasete buranandikwa.
Habyara ati shaka intsinzi: Magayane ati ntayo, ati ubutegetsi bwawe buzafatwa nabo bavantara, bazigera kino gihugu, nyuma bazakivanwamo nk’ubufindo. Magayane ati uzasimburwa na Rusukumo ruzamara amezi atatu, hakurikireho bihwahwa wok u ruzi rw’iwanyu, nyuma ye ngo hazategeka Rwabujindiri rurya ntiruhage; uwo Rwabujindiri azajegezwa ihembe inshuro enye,
Ihirikwa rya Rwabujindiri rizagenda ritya; Magayane ati: azaraswa umwambi w’igishirira na bene nyina ari mu Bugesera nyuma hazameneka andi maraso menshi, noneho rutuku wamuhaye ubutegetsi ashyireho umusaza usheshe akanguhe uzaba ari inyuma y’igihugu azane Ihumure, acyure rukara rw’ibisage ruzabyinirwa bigatinda. Abantu bazaba baragiye ishyanga bose batahuke, habeho umunezero n’uburumbuke n’amahoro ya nyayo.
Hazabaho isubiranamo ry’abicaye ku ntebe. Hazabaho inzara, agahiri n’agahinda, no kwiyahura. Hazabaho urwikekwe yewe n’umwana azatinya se na nyina; hazabaho amalira yuzuye intango ku bari mu bihome, hazabaho ibisahira-nda birya akaribwa n’akataribwa bazakora ibishoboka byose ngo batsindure rwara rw’umugara rubundiye mu mashyamba, nyamara nabyutsa umugara igihugu kizabyara igihunyira.
Bazafatanya n’amahanga, nyuma bibe zero, ahubwo intambara yongere itangire ikazahagarikwa na l’ONU ya gatatu. Magayane ati uwo rutuku uzaza agahagarara hagati y’abazaba barwana, niwe uzatoranya umutegetsi. Hazabaho inyoni z’uducurama zizarika mu biti by’abo biyicaje ku ntebe. Hazabaho ibika ry’isake isura urwimo ikigera ku mutambiko w’urusenge, hazabaho abandi bazahanura nkajye bakabizira: hazabaho ihene izabyara isekurume indwi zange konka. Umwami w’ishyamba azaza kwiba.
Magayane yabisubiyemo inshuro eshatu ati: aba bavantara baturutse i Bugande
Bazafata kino gihugu nta kabuza, ati: ariko bararye bari menge kuko bazakibavanamo kandi nabi. Ababizi bemeza ko abo mu kazu ka FPR imitungo yabo yambukijwe kera ikaba iri muri Eritereya, Etiyopiya, Afurika y’epfo, I Burayi na Amerika, mbese barasahura nk’aho nta mizero bafitiye u Rwanda.
Ubu buhanuzi mbukesha umwe mu bakozi b’ibiro by’iperereza bo hambere mu mwaka w’1978 uwandikiraga Kinani ibivuzwe na Magayane. Ukunyunganira kwanyu bizadushimisha.
Ntabwoba Gregoire. Cyangwa se niba ufite ibindi watumenyesha wa kwandikira iyi website kuli cyanyurwa@gmail.com
INDAGU ZA MAMA DOMITILLA WUMUNYAMURENGE NAWE YAHANURIYE KAGAME NABANYARWANDA
Maman Domitilla nawe, ukomoka i Murenge ho muri Zaire mu buhamya bwe, akimara gupfa akajyanwa mu ijuru, akaza kuzuka, akagaruka nyuma y,iminsi 4, yazanye ubutumwa bugaragara, kandi bwo kwitonderwa. Mu gice cya nyuma mu buhamya bwe aragira ati:
- Ibi mvuga nibyo nabwiwe ndi mu ijuru, nasabwe kutagira icyo nongeraho; nicyo nkuramo,kandi ko ngomba kubibwira abantu bose, bagahinduka inzira zikigendwa.
- Aho avuga ngo"anti-christ"ni umwe mu bategetsi Urwanda rufite,ukomeye cyane; utavuguruzwa ,bita Afandi Pc; nkurikije uko uyu mugabo twaganiriye yabinsobanuriye. Yemeza ko Anti-christ ari umuntu tubana. Inyamaswa iri ku gise avuga, ikanatera imbabazi ni ugutabariza abana b;abanyarwanda, aho bababwira ko bafite intsyo zizatsya amasaka bejeje, kandi ko azaborohereza guhunga, bakwanga akabamenesha cg se akabatoneka.
- Avuga ko anti-Christ ahabwa ububashya n;abantu bari kuri iyi si(aha yansobanuriye ko ari COMMUNAUTE INTRANTIONALE imutera inkunga, cyane cyane igihe yafashye bamwe ikabazirika amaboko, abandi ikabaha ibirwanishyo;abandi ni nka ba Museveni bamushyigikiye kimwe nabo bise ibyitso bamukorera, ariko ingaruka zabo bose ntizatinze kugaragara)
- Aravuga ko iyo nzoka isa namwe mwese,ikaba ifite amayeri menshyi(guhimbira inzira-karengane amakosa batigeze bakora, kandi amahanga yose akabyemera;akanakingira ikibaba abagizi ba nabi ngo batazajya kuburanishwa muri TIPR)
- Aho avuga ngo "Langi tatu": -Umweru: Uwo muntu azababeshya ngo azanye amahoro;ahagritse ubwicanyi,itsembatsemba n;itsembabwoko;ibintu byiza byinshyi(amazu=kubohoza)bose bamuyoboke,kandi anafashye benshyi,bati dore uwo twari dutegereje! -Umutuku: Niyo yazana amahoro ate, azaba yaramennye amaraso y,inzirakarengane nyinshyi, zitagira kirengera;kandi azakomeza kumena andi menshi y,abera(nawe se murebe amaraso y,abatutsi bari mu Rwanda bitwa ngo impamvu batapfuye ni uko bakoranaga n,interahamwe;amaraso y,aba Perezida 2 BOSE hamwe n,abafashya babo,inzirakarengane za Byumba; Kigali;Nyakinama(grotte);Nyamutera-Gitarama;Kibeho-Kinigi;Giciye n;ahandi; ntavuze imirambo yanamye mu mashyamba ya Zaire(Tingi-tingi;Ubundu;Masisi; KISANGANI_Mbandaka(wendji);mu makambi n,ahandi henshi ntarondoye...);ukubitereho amaraso y,Intama z,Imana :Abasenyeri 4 BOSE; abapadiri iryaguye; ababikira, abapasitoro n;izindi ntama z,Imana z,ubwoko bwose; ariko ngo abazaniye amahoro! UMUKARA: Ngo niyo yakora ibyiza ate abeshya,isi ikamuyoboka;ikamuramya; azaba mubi kurusha abayobozi bose bamubanjirije(abategetsi bose baranze Urwanda)
- -Guhambwa kwiyo nyamaswa igicye kimwe:Anti-CHRIST akora yihishe inyuma y;abantu kuko akiboshwe(aha yihishya inyuma y;abitwa abategetsi b;abahutu nka Pasteur Bizimungu n;abandi bameze nkawe, akikorera ibyo ashyatse, bikitirirwa bo, kimwe n;amahanga yamufashije gusoza umugambi we wo kwanga amasezerano ya Arusha ku mugaragaro.KANDI WARI UGAMIJE AMAHORO nyakuri. -Ntiyakora kumugaragaro:anariyo mpamvu asenya amashyaka yose ashyira mu gaciro;agatera ubwoba za Eglises zose anariko afunga abayobozi bayo, akanafunga akirukana za "ONG"; akanyereza bamwe mu bavugisha ukuri nk,abacamanza dont les Nkubito, Cyiza;Alype n;amashirahamwe arengera ikiremwa-muntu yose agatotezwa; kugira ngo adashira ahagaragara ibibi bikorwa n;ubutegetsi Ibyo byose ngo bizakomeza kugeza igihe Yezu azamushirira ahagaragara, natikosora ngo ahe abana b,Urwanda amahoro, kuko abababaye aribenshyi cyane, kandi uburakari bw;Imana buri hafi kwigaragaza.
- Inyanja itukura: Azakora ibimuguye neza ngo arambe ku ngoma; ariko amaherezo azatabwa mu muliro; ariyo nyanja yaka umuliro ajye kuba hamwe n,umuhanuzi w;ikinyoma.
- Naho mu gitabo cya AMOSI;inzara avuga , si inzara y,ibiryo, si inzara y,ibinyobwa, ahubwo ni inyota n,inzara byo kumenya ukuri ku byabaye mu Rwanda, bikajya ahagaragara, enquetes zigenga zigakorwa, abateguye umugambi mubishya bakamenyekana, bakajya ku karubanda;bagakanirwa urubakwiye; kuko Yezu ubwe yivugiye ngo "ibiboshwe ku isi; no mu ijuru bizaba biboshywe"kandi ukuri kuri hafi kugaragara. Nti mumbaze ngo hasigaye igihe kingana iki; kuko Imana ifite ingenga-bihe yayo n;ukuntu iyibara. Icyo nzi ni uko ukuri kuzamenyekana,kandi abanyarwanda bagakizwa, bakoroherana; bakababarirana; ariko bazi neza amavu n;amavuko yibyateye amahano yabahekuye. Ngibyo ibisobanuro nahawe n;inararibonye, kandi ushyishoza; akanashira mu kuri. Igihe kirageze rero ngo abana b;Urwanda baruhuke imiborogo; bature kandi batuze; ariko baze bibuka kubishyimira Imana yo yaboherereje ubwo butumwa ibucishije ku bajya bayo. Imana ishimwe iteka ryose. Amen


text:
Jul 14, 2016 Bienvenu Ndacyayisenga Abahanzi 0
Jonas Ngirumuvugizi n’umusore ubarizwa ku mugabane wa America, akaba ahagutse mu njyana ya HipHop aho ahamya ko icyo Imana yamushizemo kigiye kugaragara mu gihe kidatinze .
Jonas akaba yaradutangarije zimwe mu mbogamizi yagiye ahura nazo mu rugendo rwe rw’umuziki ndetse n’uburyo abona Imana ikomeje kugenda iba mu ruhande rwe .
Mu magambo ye Jonas yatangiye agira ati : “Imbogamizi ninyinshi uretse ko ntanimbogamizi iruta isi arinayo turimo twese So imbogamizi yambere kwarukubona abantu banyumva bagaha agaciro inyigisho zanjye batarebye kumyaka, Imbogamizi yakabiri nababyeyi kuko injyana ya hip hop kuribo babibona nko guta umuco Indi mbogamizi nukuba kure na family yanjye kuko I used to have no self esteem mpaka igihe navuze ngo I can, Indi mbogamizi nukuvuga indimi nyinshi so it’s heard kwandika indirimbo mururimi rumwe ariko impamya bushobozi iri mumaraso kandi Imana iri mu ruhande rwanjye.”
Jonas akaba yarakomeje adutangariza n’intego ye mu gukora umuziki kuriwe ” Intego yanjye nuguteza imbere urubyiruko muburyo bwo kuzamuka muri talent gutanga positive encouragement also nomuburyo bwo kwihesha agaciro kuko abantu benshi basigaye basuzugura music kubera urukoza soni rurimo so intego nukurema self esteem mumitima yihebye ndetse no kubagarura ku Mana.”
Kuri ubu uyu musore amaze gukora indirimbo 2 harimo iyo yise I Wonder ndetse arateganya no gukomeza gukora n’izindi nyinshi
Jonas akaba yarasoje ikiganiro twagiranye ahamya ko abona ukuboko kw’Uwiteka kuri kuri we bityo akaba zagera aho Imana imushaka ndetse akabasha no guteza imbere abandi binyuze mu muziki we .
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Abakozi b’akarere ka Gicumbi barakangurirwa kumenya gutanga serivise nzinza no kwakira ababagana
Kuri uyu wa 4/12/2012 mu karere ka Gicumbi habereye inama yari igamije gukangurira  abantu bose bafite mu nshingano cyangwa mu kazi kwakira ababagana no kubaha serivisi inoze.
Basuzumiye hamwe ingamba z’uko hanozwa serivisi zihabwa abaturage b’Akarere ka Gicumbi , aba turutse mu karere cyangwa abashyitsi baturutse ahandi.
Umukozi ushinzwe kwakira no kuyobora abagana akarere ka Gicumbi Bwana Murekezi Jean Bosco akaba yibukije bimwe mu bikorwa bigomba kwitabwaho mu gihe cyo kwakira umukiriya. Icyambere harimo gusuhuza umushyitsi akinjira, Kumubaza ibyo yifuza, Kumusekera/ Kumwenyura(Ton sourire), Ijwi ryiza ryuje urugwiro, Guhitamo amagambo ukoresha, Gushyiraho akarusho kuri serivisi yahawe, Amasegonda 15 ya mbere amuha isura y’uko ari bwakirwe.
Umuyobozi w’Akarere Mvuyekure Alexandre yatangaje ko buri serivise yakagombye kwisuzuma ikareba niba serivisi zitangwa nk’uko bigomba ndetse hakajyaho komite yo kugenzura no kureba uko kwakira ababakiriya mu karere bimeze mbere y’uko itsinda ry’abazaba babishinzwe mu gihugu iza kureba uko imitangire ya serivisi imeze mu Karere.
Aha yagarutse ku bantu batakira ababagana bakabarangarana ndetse bakanabawira ko bagomba gutegereza umwanya ntibatunganyirizwe ibyo basaba ibi basanga ari ngombwa ko umuntu agomba kwakirwa neza ndetse buri wese udafite iyo mpano agomba kwigendamo akamenya aho bipfira maze akahakosora.
Ukenera serivise abona ko ari ngombwa kuyihabwa ndetse n’uyitanga zikaba inshingano ze zo kwakira abamugana kandi akabatega amatwi akabumva.
Ibi asanga bizanoza imikorere myiza akarere ka Gicumbi kandi hakagerwa ku iterambere.


text:
Huye: Umuyobozi udashaka kurara mu kagari akoreramo azasezererwa
Hashize igihe kitari gitoya abayobozi basabwa kurara mu mbago z’aho bayobora, ariko abanyamabanga nshingwabikorwa b’utugari two mu Karere ka Huye ntibarabasha gukurikiza iki cyemezo uko bakabaye. Mu More...
Cyanika: Ba Gitifu b’utugari barasabwa kurara mu tugari bakorera mo
Umunyamabanga nshingwabikorwa w’umurenge wa Cyanika, mu karere ka Burera, asaba abanyamabanga nshingwabikorwa b’utugari tugize uwo murenge kuba ndetse bakarara mu tugari bakoreramo kugira ngo abaturage More...


text:
Iki ni kimwe mu bibazo abantu batari bake bibaza, abandi bakakirengagiza cyangwa bakumva nta nicyo bibabwiye, ariko hari icyo Imana igusaba nyuma yo kwizera Kristo nk’Umwami n’Umukiza w’ubugingo bwawe. Kwizera ni nk’umwana uvutse, aba akeneye kwitabwaho, kugira ngo akure, akagaburirwa, akarindwa, agahabwa byose bikenewe kandi bitandukanye n’ibyo abandi bafata kugira ngo abashe kuba mukuru.
Kwizera nako niko kumeze, kurarerwa, kugakura, umuntu akagera ku rwego rushyitse Imana imushakaho. Pawulo yatangiye yiyita umutukanyi, umuntu mubi, agera aho avuga ko ashaka gukora ibyiza, ibi bikamutanga imbere, ariko yageze ku rwego abwira abantu kugera ikirenge mu cye kuko nawe amaze kukigera mu cya Kristo. Yarangije urugendo yitangira ubuhamya avuga n’ikamba abikiwe.
Nawe rero niba umaze gukizwa, hari ibyo usabwa kuko byonyine ntibihagije. Muri ibyo hari :
1. Kubatizwa mu mazi menshi. Nubwo atari byo bihesha ubugingo ariko usabwa kubikora ni ubuhamya buhamirizako, wizeye utanga ubugingo. Na Yesu yarabikoze ngo atubere ikitegererezo, Matayo:3:13-17. Abamaraga kwihana bose no mu gihe cy’intumwa barabatizwaga.
2. Kwera imbuto, umuntu wese umaze kwizera Yesu Kristo, aba agomba gusa nawe, akera imbuto z’Umwuka wera zitandukanye n’izo yeraga mbere. Yesu yavuze ko abantu abe bazamenyerwa ku mbuto bera. Ntiwavuga rero ko wakijijwe ngo witware uko wiboneye kuko hari imbuto z’uburyo bubiri. Abagalatiya 5:22-26
3. Gukora imirimo yo gukiranuka. Ntabwo ukizwa ngo ube umushomeri mu nzu y’Imana, oya, ugomba gukora imirimo izaguherekeza nyuma y’ubu buzima, kandi ukayikora ukiriho. Yakobo 2:14-
Iyi nyigisho iraguhugurira kumenya ko ukeneye kuba umwana w’Imana niba utarakizwa, niba kandi warakijijwe, ukwiye gusobanukirwa icyo Imana ikwifuzaho nyuma y’aho. Hari n’ibindi byinshi ariko ube ukoze ibyo, ibindi wemerere Umwuka wera azagenda akugira inama kuko niwe mufasha twahawe. Imana iguhe umugisha!!
Innocent Kubwimana!


text:
Dushakishe kumenya kunyuze mu ihishurirwa
Ntitukanyurwe no kumenya Imana mu buryo bw’ibitekerezo n’ubwenge bwacu. Twifuze ihishurirwa rituruka mu ijambo ryayo, hanyuma turebe uko ubuntu bw’Imana bugwira muri twe!
2 Petero 1 : 2 Ubuntu n’amahoro bigwire muri mwe, mubiheshwa no kumenya Imana na Yesu umwami wacu!
Urebye ijambo kumenya mu kigiriki, usanga rirenze gusobanukirwa bisanzwe binyuze mu bwenge no muri kamere y’umuntu. Risobanura kumenya by’ukuri. Ni ubumenyi buvuye mu ihishurirwa ry’Umwuka wera akabushira mu mutima w’umuntu. Mbwita ubumenyi bunyuze mu ihishurirwa. Kutabugira bituma habaho gusubira inyuma kwinshi, bikabuza abantu kugera kure. Ikibazo gikunda kubaho ni uko abakristo benshi bemera ijambo ry’Imana mu bitekerezo byabo, ariko ntiribe mu mitima yabo nk’umuco ubamurikira. Iyo bijya kuba uko, iryo jambo ryagahinduye ubuzima bwabo burundu. Nta kintu mu isi no mu ijuru cyatuma barivaho.
Nzi ubuhamya bw’umupfakazi yagize ihishurirwa kw’ijambo rivuga ko iyo umuntu ari umupfakazi, Uwiteka amenya urugo rwe, akamumenyera ibyo akeneye. Yari afite ibibazo bimukomereye, atangira kubibwira Imana nk’ubwira umugabo we.
"Ndabikubwiye, Mwami, ibyuma bidufasha kubona amazi byo muri iyi nzu birimo gukora nabi. Ushobora kubitunganya? Kuva ubwo, ntiyongeye kugira ibibazo by’amazi."
Niba hari ikintu muriho musaba Imana, mushobora guhagarara ku ijambo mukagisaba nkuko uwo mupfakazi yabikoze. Mwiyemeze gusoma ijambo ry’Imana kugeza ubwo mugira ihishurirwa ry’ico ribabwira.
Dukomeze mu ijambo ry’Imana kugeza ubwo tumenya Yesu nk’umukiza wacu koko, akaba ari na we utubohora, akatumenyera ibyo dukeneye, ibyo ari byo byose. Tujye ku yindi ntera ubwo tutamenya Imana mu bitekerezo byacu gusa, ahubwo tubeho dufite ihishurirwa, hanyuma ubuntu bw’Imana buzagwira muri twe!
Inyigisho ya Kenneth et Gloria Copeland


text:
Rwanda | Intara y’amajyepfo : Amafaranga yari yahawe za CAPEC azishyurwe bidatinze
Iki cyifuzo cyagaragajwe n’abakozi bo muri MIGEPROF mu nama y’umunsi umwe bagiranye na ba Visi Meya bashinzwe ubukungu n’iterambere mu Turere tw’Intara y’amajyepfo, ndetse n’abanyamabanga nshingwabikorwa b’imirenge yo muri iyi ntara, bari bazanye n’abayobozi ba za sacco zikorera mu mirenge bayobora. Iyi nama yabereye mu cyumba cy’inama cya Procure d’accueil mu mujyi wa Butare kuri uyu wa 17 Nyakanga, 2012. Karekezi Alfred, umukozi... Read More
Rwanda : Abakora muri za mine bose bagiye kujya bahemberwa mu ma banki
Guverineri w’intara y’amajyaruguru arasaba abakora umwuga wo gucukura amabuye y’agaciro byemewe n’amategeko mu ntara y’amajyaruguru kujya bahembera abakozi babo bose mu mabanki kugira ngo bagire umuco wo kwizigamira. Bamwe mu bakora mu birombe by’ahacukurwa mabuye y’agaciro hatandukanye, bakunze gutungwa agatoki ko amafaranga bahembwa bayapfusha ubusa, aho kuyakoresha mu bibateza imbere ahubwo bakayajyana mu kwishimisha gusa akaba... Read More
Rwanda : AVEGA n Imirenge SACCO bemeranyijwe korohereza inguzanyo abapfakazi ba Jenoside b Iburasirazuba
Ishyirahamwe ry’Abapfakazi ba Jenoside AVEGA rimaze kwemeranywa n’Imirenge SACCOs mu Ntara y’Iburasirazuba ku mikorere n’imyitwarire izafasha kubona inguzanyo abapfakazi ba Jenoside bafite ingufu, umuhate n’ibitekerezo byunguka naho Imirenge SACCO ikongera abanyamuryango bayibitsamo bakanayungukira igihe yabahaye inguzanyo. Mu nama nyunguranabitekerezo yahuje abanyamuryango ba AVEGA n’abayobozi b’Imirenge SACCOs i Rwamagana kuwa 31... Read More


text:
Ubumenyi bw’imyororokere bugaragaza ko umwana avuka igihe intangangabo yahuye n’intangagore bikarema igi rigenda rikurira mu nda y’umugore kugeza amezi icyenda ashize umwana akavuka.
Nyamara uko iminsi ishira ikoranabuhanga rikataje, no mu buzima ritera imbere. Kuri ubu mu bihugu byateye imbere uretse ko no mu Rwanda bimwe byahageze, hari abana basigaye bavuka hifashishijwe ikoranabuhanga.
Hari uburyo bwo gufata intangagore bakazihuza n’intangangabo bakazirera mu byuma kugeza zikuze zikavamo umwana.
Hari ubundi buryo bwo kuzifata bakazihuriza mu nda y’undi mugore (mu gihe ny’irintangangore adashaka gutwita cyangwa hari ikibazo gituma atabasha kubyara),agatwita yabyara umwana akamuha abamuhaye ikiraka cyo kubatwitira, bakamwishyura.
Mu kiganiro n’abanyamakuru ku irangamimerere kuri uyu wa Gatanu, Minisitiri w’Ubutegetsi bw’igihugu Francis Kaboneka yabajijwe uko abana bazajya bavuka gutyo mu minsi iri imbere bazajya bandikwa mu bitabo by’irangamimerere, by’umwihariko igihe hagiye kwandika abo bakomokaho.
Minisitiri Kaboneka yavuze ko na Leta izi neza ko ikoranabuhanga ririho ariyo mpamvu bateganyije uko uwo mwana wavutse atyo azajya yandikwa.
Ati “Urugero bafashe intanga zanjye baziteye umugore w’i Rusizi, uwo mugore twabyumvikanyeho.Aba yemera ko ndi papa w’umwana.Ariko wenda uwo mugore yanze gutwita, akodesheje undi ngo amutwitire.”
Yakomeje agira ati ““Ayo masezerano mwagiranye avuga ko uri ku kiraka cy’amezi icyenda, wowe urabyara bakwishyure ubundi uhe umwana nyira we amwandikishe kuko niwe mubyeyi.”
Kaboneka yavuze ko nta kwibeshya kuzabaho kuko nyir’intanga azaba azwi n’uwahawe ikiraka cyo gutwita akaba azwi.
Mu mwaka wa 2015 nibwo bwa mbere mu Rwanda havutse abana babiri b’impanga, bavutse hifashishijwe ikoranabuhanga ryo guhuriza mu byuma byabugenewe intangangabo n’igi ry’umugore, kubera ko ba nyina bafite ibibazo bidashobora gutuma babyara bisanzwe.


text:
Nsengimana Jacqueline wo muri Mukamira avuga ko amazi babona bayakura kure, bagakora urugendo ruri hagati y’iminota 40 n’isaha kugira ngo bayabone.
Mu duce twa Gasizi na Kanyove no mu bice bya Jenda hakaba hari mu hakunze kuboneka icyo kibazo, nubwo hari aho abaturage bavuga ko RDB yagiye yubaka ibigega by’amazi. Gusa ngo ntibitanga ahagije ugereranije n’abayakeneye.
Maniraguha Charlotte avuga ko nubwo hari ibigega ariko amazi aracyari macye, bigatuma birwanaho bajya kuyashakira ahandi.
Agira ati “Bavoma mu buvumo mu bibare,ni mu birometero byinshi ahantu bagenda nk’amasaha abiri.”
Umunyamabanga nshingwabikorwa w’Umurenge wa Mukamira, Karehe Bienfait avuga ko ikibazo cy’amazi gihari ariko hagenda haboneka ibisubizo buhoro buhoro uko ubushobozi buboneka.
Ati “Muri ya nkunga ya RDB y’ibikomoka ku bukerarugendo hari ibigega byagiye byubakwa. Ubu hari Koperative ahangaha yitwa Kalisimbi igenda ireba aho akenewe.”
Umuyobozi w’akarere Uwanzwenuwe Theoneste avuga ko buhoro buhoro uduce twinshi tutagiraga amazi tugenda tuyabona, ariko akizeza abaturage ko hari kwiga umuti wo kugikemura burundu.
Ati “Aho rero ataragezwa muri utu duce twegereye cyane ibirunga, ubuherutse ubwo nabonanaga na Minisiteri ishinzwe ingufu n’amazi, twasuraga ibigega biri muri Kabatwa.
Byari biteganirijwe gukoreshwa mu gikorwa cya Gaz methane ariko mu gihe uwo mushiga utagikomeza, twumvikanye ko kimwe muri byo cyashyirwamo amazi, akadufasha mu kuyageza ku baturage begereye ibirunga. Ni igikorwa twumva ko kizagerwaho mu minsi ya vuba.”
Nubwo i Nyabihu bivugwa ko bafite amazi meza hejuru ya 60%, haracyari ibice by’imisozi miremire ya za Muringa, Rurembo n’igice cya Gishwati bikeneye amazi.


text:
dim.
30
janv.
2011
+ Ku izina ry’Imana Data na Mwana na Roho Mutagatifu, /Amen
Mana yanjye, ndemera y’uko uri hano undeba/ ndagushimira inema uhora umpa n’uko wandinze muri uyu munsi.
Amategeko y’Imana (10)
Amategeko ya Kiliziya (7)
Isengesho ryo kwicuza ibyaha
Dusabe : Nyagasani Nyirimpuhwe, Kiliziya yawe uyihe ihirwe, abo muri iki gihugu bose, n’abacu , abatugirira neza , / ndetse n’abatwanga ubakize, abadutegeka bose ubarinde . Abanyarwanda batakuzi ubahe kukwemera, / abahakanye n’abanyabyaha bakuyoboke, /abatunganye ubakomeze, / abari mu rugendo ubasohoze ubuhoro/aboro n’idushyi ubatunge ,/ abababaye n’abagiye gupfa ubakize,/ maze roho ziri mu purgatori uzicyure iwawe ./Nanjye undinde muri iri joro , / n’igihe nzapfira nzapfe nkwizera.
Dawe uri mu ijuru
Ndakuramutsa Mariya
Nemera Imana Data
Isengesho ryo kwemera
Isengesho ryo kwizera
Isengesho ryo gukunda
Indamutso ya Marayika
Bikira Mariya Nyirimpuhwe
Isengesho ryo kuryama
Mana yanjye, ubu ngiye kuryama ndakwizigiye, undinde muri iri joro./ noye kukugirira icyaha./ Mariya Mubikira Mutagatifu , nawe Marayika murinzi wanjye, na Bazina Mutagatifu , mundinde muri iri joro. Amina.
+ Ku izina ry’Imana Data na Mwana na Roho Mutagatifu, /Amen


text:
mer.
20
juin
2012
Inama yatangijwe na Musenyeri Servilien NZAKAMWITA, akaba yarasobanuye ko iyo nama igamije gutegura Umwaka w’ikenurabushyo 2012-2013 muri Diyosezi. Yibukije ko igomba gutangwamo ibitekerezo byubaka bigendeye k’ubunararibonye bwa buri muntu mu murimo wa gitumwa.
Yibukije ko iyo nama ari iya mbere ikozwe hari Vicaire Général mushya, Myr Alfred RUTAGENGWA ufite ubushake n'umurava mu gufatanya n’abandi mu iterambere rya Diyosezi. Ni na we wahise ayobora inama kuko Musenyeri yari agiye mu yindi mirimo.
Mgr Alfred yagaragaje ko mu nama hagomba kuganirwa ku ngingo eshatu ari zo:
1. Ubuzima bw’abapadri
2. Umujyo umwe mu Ikenurabushyo (Pastorale d’ensemble)
3. Uko Abasaserdoti bacunga ibyo bashinzwe
Amaze gusobanura muri make izi ngingo abapadri bagiye kwigira mu matsinda ingingo ya mbere ivuga k'ubuzima bw'abapadri maze bibanda ku mirongo itanu:
- Kubaka ishusho y’umupadri, ubumwe bw’abapadri n’ubuvandimwe bwabo.
- ubuzima bwa roho bw'umupadri
- Gutegura ejo hazaza h'umupadri
- Kuba bugufi Abapadri (Accompagnement des pretres)
- Kubaka Diyosezi nk'umuryango w'abapadri
Abasaserdoti kandi baganiriye k'uburyo burambuye ku kugira
umujyo umwe mu Ikenurabushyo muri Diyosezi (Pastorale d'ensemble), banarebera hamwe uko Abasaserdoti bacunga ibyo bashinzwe.
Muri iyo nama kandi abapadri bahawe ikiganiro n'intumwa zari zavuye muri CRS Rwanda, Pascasie MUSABYEMUNGU na Samson NZAYISENGA, bakaba barabaganiriye ku bintu bya ngombwa mu kumenya gufata neza abakozi hagamijwe ko akazi karushaho kugenda neza kandi kakarushaho gutanga umusaruro ushimishije. (essentiel de la fonction des ressources humaines).
P. Jean Damascène MUGIRANEZA


text:
“TURASHAKA RUKOKOMA”. (leprophete.fr)
Igitekerezo cy’Inama Rukokoma, na slogan “Turashaka Rukokoma” yajyanaga nacyo yatangarijwe bwa mbere kuri Stade Regional de Nyamirambo le 11/8/1991, igakwirakwizwa mu Banyarwanda n’ikinyamakuru Le Tribun du Peuple, byaguye mu gutwi k’umunyarwanda bifatwa nk’intangiriro y’ibihe bishya by’impinduramatwara! Icyo gihe nari mfite imyaka 20 gusa, nari umunyeshuri mu iseminari nto ya Nyundo. Nibwo bwa mbere nari numvise igitekerezo cya politiki cy’umwimerere, gifite ubukana, gitanzwe mu buryo bworoshye(simple), kidasibangana bwangu mu mutwe (attachant), ndetse gishobora kumanuka bwangu mu mutima, umuntu akakigira icye(engageant). Ahari niyo mpamvu Abanyarwanda benshi, cyane cyane urubyiruko ,bacyakiriye bwangu, bakajya bagisubiramo kenshi, bakagera n’ubwo bagishyira mu majwi no mu murya w’inanga, nuko bakajya bacinya akadiho bagira bati :
“Turashaka Rukokoma, niyo izabisobanura ;
Abanga Rukokoma ni uko bazi ibyo bakoze”
Uwatanze icyo gitekerezo n’ubwo asheshe akanguhe ariko aracyakomeye, aracyatekereza kandi akagira ubwira bwo kugaragaza ibitekerezo bye mu buryo bunyuranye, mbese aracyakora politiki. Ntibitangaje rero ko haba hari Abanyarwanda, cyane cyane urubyiruko, bakunda ibitekerezo bye, bakibona no mu buryo yumva ibibazo by’Abanyarwanda kandi bakanyurwa n’inzira atanga zo kubikemura. Abo bantu nakwita “Les Rukokomistes”, nta pfunwe bakwiye guterwa n’umurongo wa politiki bashima, kuko nyine bahisemo politiki ishingiye ku bitekerezo bifatika kandi byubaka. Nta bwoba bakwiye guterwa na bamwe biyita abanyapolitiki bamaze imyaka n’imyaniko bavuga bonyine ariko wareba ugasanga nta gitekerezo cya politiki na kimwe bashingiraho politiki yabo uretse impuha,ikinyoma,ishyari no gusebanya. Muri bene abo, hari abo usanga nta kindi kibahuza uretse kuvuga ngo “Tuzafata intwaro tuvaneho Kagame, dufate ubutegetsi, ahasigaye twiruhutse, ibibazo byose bizaba bikemutse”. Birumvikana ko porogaramu nk’iyi yo kwica yonyine idashobora guhuza abantu baciye akenge. Kwica Kagame cyangwa kumuvana ku butegetsi wenyine si cyo gisubizo cy’ibibazo u Rwanda rufite, igisubizo nyacyo ni uko yakwemera inama rukokoma, akemera ku mugaragaro ibyaha yakoreye rubanda, agakubitwa icyuhagiro, Abanyarwanda twese tugashakira hamwe amahoro arambye.
Uko nabibonye, “Les Rukokomistes” bafite ibitekerezo byinshi bishobora guhindura politiki y’u Rwanda burundu ikava ibuzimu ikajya ibuntu. Muri byo hari ibitekerezo bibiri bisanzwe bizwi nyamara bikaba birushijeho kujyana n’igihe tugezemo: (1) Inama Rukokoma; (2) Abatutsi ni abavandimwe bacu.
I. RUKOKOMA NIYO IZABISOBANURA
Iyo Leta y’u Rwanda yariho mu 1991 iza kwemera Inama Rukokoma hakiri kare, yenda U Rwanda ntiruba rwaraguye mu rwobo.
Muri iyi myaka ya nyuma, biragaragara ko Abanyarwanda benshi bemera ko Inama Rukokoma yasobanura ibintu koko. Niyo mpamvu bamwe ntakindi bakiririmba uretse icyo bahisemo kwita DIR (Dialogue inter Rwandais) cyangwa se DIRHI (Dialogue Inter Rwandais Hautement inclusivif). Mu by’ukuri ni Rukokoma baba bashaka kuvuga, mu rurimi rw’igifaransa! Ikibazo ni uko iyi DIRHI ivugwa n’abantu bibera hanze y’u Rwanda,bakaba badateganya kujya kuyikorera mu Rwanda. Bikaba rero bitagaragara neza uko yakwitwa “hautement inclusif” mu gihe abari ku butegetsi mu Rwanda nabo batiteguye kuyitabira, ngo ibere mu mahanga ! Muri make, DIRHI ni igitekerezo cyiza kidateze gushyirwa mu bikorwa!
Ku ruhande rw’Ishyaka FPR-Inkotanyi riri ku butegetsi, nabo igitekerezo cy’Inama Rukokoma bumvise akamaro kacyo kare, ndetse bayishyira no mu Itegekonshinga ! Niyo mpamvu buri mwaka bakora icyo bise “Inama y'Igihugu y’umushyikirano” nk'uko iteganywa n'Itegekonshinga ryo mu 2003, mu ngingo yaryo y'168 (Ivugururwa no 2 ryo ku 08/12/2005). Mu by’ukuri uwayitekereje yifuzaga ikintu kijya kumera nka Rukokoma. Gusa iyo nama y’umushyikirano yaje guhinduka nk’urubuga rwo gutambutsa amatangazo ya Leta gusa, igirwa n’icyanzu cyo kwikorera tourisme ku Banyarwanda babishaka bamaze igihe hanze y'igihugu ! Muri iyo nama imaze gutumizwa icuro 9 zose, ibibazo bihangayikishije Abanyarwanda ntibivugwa, buri wese mu batumiwe baturutse hanze arabitsinda kugira ngo arebe ko yakwivana i Kigali amahoro! Muri iyo nama Leta ya Paul Kagame yishimira kwivuga ibigwi gusa…Inkomamashyi nazo zikarushanwa kwibonekeza no gutera icyotezo abategetsi b’u Rwanda, bikarangira bityo; amafaranga y’igihugu atagira ingano yakoreshejwe mu gutegura iryo kinamico agasa n’asutswe mu ngarani, Abanyarwanda nabo bakikomereza ubuzima bw’ibibazo…nk’aho ntacyabaye ! Inama nk’iyo ntawayitegaho umuti, kereka ihindutse, igategurwa ukundi, ikayoborwa n’Abanyarwanda baturutse mu nzego zinyuranye kandi batabogamiye ku butegetsi buriho, igahabwa inshingano zifatika kandi zisobanutse, ikongererwa ububasha (ikagirwa Constituante)... icyo gihe yakwitwa Rukokoma, igasobanura byinshi koko.
Inama Rukokoma, ni INAMA IDASANZWE yahuza abahagarariye ibyiciro byose by’abenegihugu: imitwe yose ya politiki ikorera mu gihugu n’ikorera mu buhungiro, société civile, ingabo z’igihugu, abanyamadini, urubyiruko, abari n’abategarugori….abagororwa bakaganira ku bibazo byose bibangamiye imibanire y’Abanyarwanda (le vivre ensemble) kandi bakanashakira hamwe ibisubizo bikwiye kandi biramba.
Mu bibazo byaganirwaho:
(1)Hari ikibazo cy’ingutu cyo kwikubira ubutegetsi, bwakomeje kwiharirwa n’udutsiko dukorera inyungu zatwo gusa, hashingiwe ku bwoko cyangwa akarere.
(2)Ikibazo cyo kwikubira umutungo w’igihugu, bake bakabaho mu murengwe abenshi bicwa n’inzira kandi aribo bakora.
(3)Hari ikibazo cyo gushaka inzira yo guca burundu ubwicanyi bwaranze Abanyarwanda: 1959, 1973, 1990,1994- kubera impamvu zo kurwanira ubutegetsi cyangwa kwangwa agasuzuguro.
(4)Ikibazo kirebana na jenoside n’ingaruka ifite ku mibanire y’Abanyarwanda kimwe n’uburyo itakomeza kugirwa igikoresho cy'abashinzwe ubuyobozi bw’igihugu.
(5)Ikibazo kirebana n’amoko [identité/identity] mu Rwanda, kigashakirwa umuti, aho gukomeza kugihisha no kuzinzika akarengane gakomeye kagikomokaho n’impaka gikomeje gukurura mu Banyarwanda.
(6)Ikibazo cy’uruhare rw’abasilikari muri politiki.
(7)Ikibazo cy'Ababaye abakuru b'igihugu badahabwa agaciro n'icyubahiro bakwiye.
N’ibindi…
Mu bisubizo byanononsorwa
(1)Gutegura itegeko nshinga Abanyarwanda bose bibonamo, hakigwa uko abenegihugu bose bahagararirwa mu butegetsi, nta gice na kimwe kiryamiwe cyangwa cyibagiranye.
(2)Gushaka uburyo hashyirwaho inzego z’ubuyobozi bw’igihugu zishingiye ku matwara ya demokarasi, abaturage bagasubizwa ijambo, bakagira uruhare rugaragara mu kwishyiriraho ababayobora.
(3)Gushaka inzira zo gusaranganya ibyiza by’igihugu bikagera ku benegihugu bose, binyuze mu nzira y’imishinga isaranganywa uturere twose, imishahara ikwiye (salaires jutses) ku bakozi bose ba Leta, imfashanyo zihabwa abatishoboye bose nta kwikanyiza, serivise zihabwa Abenegihugu bose nta vangura,…
(4)Kumvikana ku mateka agomba kwigishwa urubyiruko
(5)Guha RUGARI abakoreye Abanyarwanda ibyaha bikomeye BAKAVUGA BYOSE UKO BYAGENZE.
Iyi ngingo ya gatanu niyo fondasiyo ya byose :
*Ba bandi babaye ibyamamare mu kwica rubanda, bagomba kuza bakabisobanurira muri Rukokoma.
*Abasahuye umutungo rusange bazaze babisobanure.
*Abashinjwa ko bagambaniye igihugu, barimo abatanze Byumba…bazaze babisobanurire muri Rukokoma.
Rukokoma iramutse iteranye, Abanyarwanda basuzuma ibyo byose, abasaba imbabazi bakazihabwa, bagahabwa "ABSOLUTION" , bagasubira mu buzima busanzwe, bagafatanya n’abandi kubaka igihugu. Abanze kwitabira uwo mwitozo mutagatifu kandi barahemutse bafatwa bagashyikirizwa inkiko, bagahanwa hakurikijwe amategeko.
Muri iki gihe, Inama Rukokoma irakenewe kurusha uko yari ikenewe mu 1991. Koko rero nyuma y’iyo taliki, mu Rwanda habaye amahano arenze ukwemera arimo Jenoside, ubwicanyi ndengakamere, igihombo gikabije cy’imitungo rusange n'iy’abantu ku giti cyabo…. Imitima ya benshi mu Banyarwanda yashenguwe n’agahinda , umujinya n’ipfunwe birenze igipimo. Ubutegetsi bwa Paul Kagame bwagombye kwemera inama Rukokoma nta mananiza kubera ko ntayindi nzira y’amahoro bufite yo kuramira u Rwanda no gutanga ituze mu Banyarwanda. Ni byo rwose Inama Rukokoma ikwiye kuba. Igihe kirageze.
II.”Abatutsi ni Abanyarwanda, kandi ni Abavandimwe bacu”
Ikindi gitekerezo, cyari intagereranywa ariko ubu ba Karahanyuze badashishoza bakaba baragihinduye iciro ry’imigani, ni iki ngiki: Mu gihe Abanyarwanda benshi bacengezwagamo ko INKOTANYI zo 1990-.. zifite imirizo n’amatwi atendera, ko atari abantu ahubwo ari IMIHIRIMBIRI misa….Umunyapolitiki Faustin Twagiramungu ni we wenyine watinyutse, avugisha ukuri yashoboraga kumenera amaraso ye, ati ”Abatutsi si Inyangarwanda, ni abavandimwe bacu; Inkotanyi ni Abanyarwanda nka twe, dushobora gushyikirana”.
Koko rero iki gitekerezo cyari nka Bombe atomique muri icyo gihe. N’ubwo cyakiriwe nabi na bamwe mu bari ku butegetsi, ntibibuza ko cyari ukuri kuzima. Kuba Inkotanyi zo zari zifite indimi ebyiri, bikaza kugaragara ko Demokarasi zasezeranyaga Abanyarwanda yari ibinyoma gusa, nta wundi wabibazwa uretse abayobozi ba FPR. Kuba bari bafite gahunda yo kwifatira ubutegetsi bwose bonyine, bagasinya Amasezerano ya Arusha mu buryo bwa nyirarureshwa kandi nyamara bari bategura intambara ya rurangiza, nta wundi wabisobanurira Abanyarwanda utari FPR : Abayobozi bayo bagomba kuzasabwa ibisobanuro muri Rukokoma.
Abashinja Faustin Twagiramungu kugambana bahereye kuri buriya butwari yagize bwo kwerekana ko Abatutsi nabo ari abavandimwe bafite uburenganzira nk’ubwabandi benegihugu bose, ni babandi badatekereza cyane bakomeje kwibwira ko u Rwanda ari igihugu icy’Abahutu bonyine, kandi imyumire nk’iyo aho yatugejeje twarahabonye ! Ntawakwifuza kuhasubira.
Muri iki gihe, Faustin Twagiramungu cyangwa « Les Rukokomistes » bakwiye kongera gutinyuka bagafata indangururamajwi, bakavuga cyane badakebaguzwa, bakabwira FPR iri ku butegetsi n’ Abatutsi b’Abanyarwanda ko n’“ABAHUTU atari Ibikeri, Ingagi, Ibipinga, ko bose atari Abajenosideri… ko ari ABAVANDIMWE N’ABANYARWANDA BUZUYE NK’ABATUTSI n'ABATWA”. Ntibakwiye kurenganywa no kuvangurwa nk'aho ari abenegihugu badashyitse (citoyens de seconde zone). Abishoye mu bwicanyi na jenoside bakwiye kubibazwa ku giti cyabo ariko ibyaha byabo ntibigomba kugerekwa nkana ku bwoko bwose.
Uko mbinona, iki nicyo gitekerezo-shingiro cya politiki kigomba kubanza kwakirwa na bose (préalabre) kugira ngo n’Inama Rukokoma ibe yagira ishingiro n’injyana.Ntawe uganira n'umusuzugura.
Umwanzuro
Abataga igihe cyabo bahimbahimba icyaha kidafite ireme cyo gukorana na Rukokoma cyangwa kugira ibitekerezo bya Twagiramungu nibakureyo amaso. Icyo dukeneye muri iki gihe ni politiki ishingiye ku bitekerezo by’umwimerere bishyigikira indangagaciro nzima zigamije kubanisha Abanyarwanda mu mahoro nko kuvugisha ukuri, ubwisanzure kuri buri wese, ubutabera, demokarasi, gusaranganya ibyiza by’igihugu,etc.
Naho gucuruza inkovu z’imiringa, impuha cyangwa urusaku rw’imbunda, gukangisha ubwicanyi buri mu nsi,... ubwabyo si umushinga wa politiki! Urwo rusaku tumaze imyaka myinshi twiruka inyuma rumaze kutumena amatwi bihagije, ndahamya ko atari benshi bagikeneye kurwumva.
Politiki si ibintu byo gukina, politiki mbi yaratwishe, iradupfakaza, itugira impfubyi, idusenyeraho igihugu. Birakwiye ko abashoboye gutekereza no kurema INDI NZIRA nzima, itari iyo tumenyereye yo kumena amaraso, bareka gukomeza kuba indorerezi ahubwo bakajya ahabona, bagahabwa ijambo, bakagaragaza ibitekerezo byabo bizima, bigahugura Abanyarwanda.
Niba intambara zitangirira mu mitwe y’abantu, aho niho nyine hakwiye gushingwa ibirindiro by’abaharanira amahoro !
“Les guerres prenant naissance dans l’esprit des hommes, c’est dans l’esprit des hommes qu’il faut élever les défenses de la paix”(Préambule de l’UNESCO)
Amahoro n'Ubwisanzure kuri buri wese.
Padiri Thomas Nahimana.


text:
Gisagara: Beretswe uburyo gukena bidakwiye kuba urwitwazo rwo kurwaza bwaki
Hirya no hino mu gihugu haboneka bamwe mu babyeyi bafite abana bagaragaraho indwara ziterwa n’imirire mibi, akenshi bakisobanura bavuga ko biterwa n’ubukene, kuko batabasha kubona ubushobozi bwo gushaka indyo yuzuye no kuyitegura.
Mu karere ka Gisagara ni hamwe mu hagaragara abana bafite ikibazo cy’imirire mibi, kuko Ubushakashatsi buheruka ku mibereho y’Abanyarwanda (EICV4), bwagaragaje ko Gisagara ari kamwe mu Turere dutatu dukennye cyane mu gihugu, kandi tugaragaramo ikibazo cy’imirire mibi itera abana kugwingira.
Ibi byatumye umuryango utabara imbabare, Croix Rouge-Rwanda ufatanya na Leta gushyiraho gahunda yo gufasha abaturage guhangana n’ikibazo cy’indwara ziterwa n’imirire mibi, hashyirwaho igikoni cy’umudugudu ababyeyi bakigishwa gutegura indyo yuzuye.
Umuhuzabikorwa wa Croix Rouge mu turere twa Huye na Gisagara, Robert Muyenzi, avuga ko kugeza ubu bafite imidugudu 18 bakorana na yo mu karere ka Gisagara kandi hari impinduka imaze kugaragara.
Muyenzi ati “Ubusanzwe Croix Rouge y’u Rwanda ni umufatanyabikorwa wa Leta muri gahunda zitandukanye, imwe muri zo rero ni ukurwanya imirire mibi. Twegera ababyeyi cyane cyane abafite abana bagararaho imirire mibi tukabigisha uko bategura indyo yuzuye, tukayitegurana nabo mu gikoni cy’umudugudu”.
Ubwo kuwa kabiri taliki ya 30 Kanama 2016, Croix Rouge y’u Rwanda yari yasuye abatuye mu mudugudu wa Mbeho, akagari ka Bwiza, umurenge wa Kansi, yabibukije ko badakwiye kwitwaza ko bakennye ngo bitume barwaza indwara ziterwa n’imirire mibi kuko kubona indyo yuzuye bidasaba kuba utunze ibya mirenge.
Ibiryo bitegurirwa mu gikoni cy’umudugudu ni ibiba byazanwe n’abaturage, mu rwego rwo kubereka ko ibyp bahinga bihagije kugira ngo indyo yuzuye iboneke.
Abatuye uyu Mudugudu wa Mbeho babwiye IGIHE ko kuva muri 2012 Croix Rouge yatangira gukorana na bo nta mwana urongera kugira ikibazo cy’imirire mibi.
Christine Nyiyoyita avuga ko na we yari afite umwana ufite ikibazo cy’imirire mibi, ariko ubu yakize kuko yamwitayeho akurikije inyigisho yahawe na Croix Rouge y’u Rwanda.
Niyoyita ati “Sinari nzi ko nafata ibijumba nkabivanga n’imboga, indagara, n’ibishyimbo nkateka, ibyo rero byatumye umwana wanjye ahura n’imirire mibi kuko nabitekaga kimwe ukwacyo n’ikindi ukwacyo. Ubu umwana wanjye yarakize ameze neza numva nishimye cyane kuko mwarimu we ambwira ko azi ubwenge”.
Umuhuzabikorwa wa Croix Rouge mu turere twa Huye na Gisagara, Robert Muyenzi, avuga ko mu muri uyu mudugudu wa Mbeho bahasanze abana 11 barwaye indwara ziterwa n’imirire mibi, ariko kuri ubu bose bamaze gukira.
Mu rwego rwo gukomeza kwirinda ko hari umwana wakongera guhura n’imirire mibi, ababyeyi bari mu midugudu Croix Rouge y’u rwanda ikoreramo babumbiwe hamwe mu matsinda, aho bigishirizwa n’izindi gahunda z’iterambere zirimo kuboneza urubyaro, gutanga mituweli, gukingiza abana, gukorana n’ibigo by’imari, n’izindi.
Izi gahunda zikorwa na Croix Rouge ziza ziyongera kuzashyizweho n’Akarere ka Gisagara, zirimo kwigisha abaturage kugira akarima k’igikoni, ishuri ry’agakono k’umwana ry’iminsi 12 no kumukamishiriza.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Mu gufasha abafite icyo kibazo, twegereye umuyobozi wa Restaurant Veni Vidi, Mwamini Delphine adusobanurira uburyo isambaza zitekwa, ukaba wazirya zumutse cyangwa se ukaba wazikoramo isosi.
Mwamini ati” Gutegura isambaza ubwazo, cyangwa kuzikoramo isosi ntabwo ari ibintu bigoye, ntibisaba ibintu byinshi umuntu wese atapfa kubona.Usanga n’ubundi ari bya bindi dukoresha mu guteka bisanzwe.”
Ibyo wakenera ugiye guteka nk’ikiro kimwe cy’isambaza
Ifarini ibiyiko bitanu cyangwa chapelure (utuvungukira tw’imigati)
Amavuta agereranyije
Inyanya
Igitunguru kimwe kinini
Poivre ebyiri
Sereri
Tungurusumu
Umunyu
Uko bikorwa
Ufata isambaza wazogeje neza ukazisiga agafarine gake cyangwa chapelure;
Iyo ubirangije ufata amavuta menshi ukayacamutsa warangiza ugashyiramo za sambaza wasize agafarini cyangwa chapelure zikarengerwa nk’uko uteka ifiriti.
Iyo zimaze kumuka neza zihiye uzikura mu mavuta ukazishyira ku isahane isukuye ;
Kugira ngo ukore isosi noneho, ufata indi safuriya ugashyiramo utuvuta duke, ugakaranga bya birungo ni ukuvuga igitunguru, puwavuro, sereri n’inyanya maze ugasukamo za sambaza wabanje kumutsa mu mavuta.
Uragaragura, byamara gufata irangi ugashyiramo amazi aringaniye bitewe n’ibirungo washyizemo maze byamara kubira neza ukarura mu gisorori cyabugenewe ugategura ameza.
Iri funguro ni byiza kurigabura rigishyushye kuko isosi yose yahoze itaryoha.
Iyi sosi y’isambaza ushobora kuyirisha ubugali, kawunga, umuceri cyangwa ikindi cyose ukunda.
Mwamini avuga ko igihe udashaka kuzikoramo isosi ushobora guhita uzirya nk’uko umuntu arya ifiriti cyangwa ukaba wategura indi sosi ku ruhande bitewe n’icyo ushaka kuzirisha noneho ukazirya zumutse.


text:
Aug 31, 2016 admin Inyigisho zanditse 0
Muri iyi minsi hari abantu b’Imana basa n’abaganjijwe n’ibizira birimo gukorerwa mu Itorero, bararuca bararumira bahebera urwaje. Wababaza uti: “Ese kuki amarorerwa nk’aya agukorerwa mu maso ukinumira ?”
Akagusubisa ngo we arinze izamu rye, ko iby’abandi bitamureba. Nyamara iyo Imana yaguhamagariye kuba umurinzi ntugomba guceceka ubonye akaga kaje, byaba ku bataramenya Imana ndetse no kubitwa ko bazi Imana kandi bakora ibizira, ahubwo ugomba gushyira hejuru ukabivuga, abantu bakwihana bagakiza ubugingo bwabo, batakwihana amaraso yabo ntuzayabazwe.
Soma Ezek.3:17-21 “Mwana w’umuntu, nakugize umurinzi w’inzu ya Isirayeli, nuko wumve ijambo ryo mu kanwa kanjye, ubumvishe ibyo mbaburira. Nimbwira umunyabyaha nti ‘Gupfa ko uzapfa’ nawe ntumuburire, cyangwa ngo uvugane n’umunyabyaha umwihanangiriza kuva mu nzira ye mbi ngo ukize ubugingo bwe, uwo munyabyaha azapfira mu byaha bye, ariko ni wowe nzabaza amaraso ye. Ariko nuburira umunyabyaha ntave mu byaha bye cyangwa mu nzira ye mbi, azapfira mu byaha bye, ariko weho uzaba ukijije ubugingo bwawe. “Kandi umukiranutsi nareka gukiranuka kwe agakora ibyo gukiranirwa, nzashyira igisitaza imbere ye kandi azapfa, kuko utamuburiye azapfira mu cyaha cye, kandi imirimo ye yo gukiranuka yakoze ntizibukwa ukundi, ariko ni wowe nzabaza amaraso ye. Ariko nuburira umukiranutsi kugira ngo adakora icyaha na we ntakore icyaha, ni ukuri azabaho kuko yemeye kuburirwa, kandi nawe uzaba urokoye ubugingo bwawe.”
Ikintu kijya gitera benshi ubwoba ni abantu bakorerwamo n’umwuka we Yezebeli binjira mu Itorero ari intumwa za Satani. Baza bafite ibikangisho byinshi ku buryo udahaze amagara yawe udashobora kubishora imbere, kuko badatinya no kumena amaraso.
Igihe Yohana yandikiraga Itorero ry’I Tuwatira, yabashimye ko ari abakristo bafite kwizera, urukundo, bagabura iby’Imana (ivugabutumwa), bafite no kwihangana, bakomeza gukora umurimo w’Imana, nyamara Umwami Yesu hari ikibazo yababonagaho :
“Nyamara mfite icyo nkugaya, kuko ukundira urya mugore Yezebeli wiyita umuhanuzikazi akigisha imbata zanjye, akaziyobya kugira ngo zisambane kandi zirye intonōrano. Icyakora namuhaye uburyo bwo kwihana, ariko ntiyashaka kwihana ubusambanyi bwe. Dore nzamugusha ku buriri, mutezane amakuba menshi n’abasambane be nibatihana imirimo yabo mibi. Kandi n’abana be nzabicisha urupfu, amatorero yose amenye yuko ari jye urondora ubwenge n’imitima, kandi ko nzītura umuntu wese wo muri mwe ibikwiriye ibyo yakoze. (Ibyah.3:20-23)
Umuntu wa mbere wahanganye na Yezebeli ni Eliya, igihe yari amaze kwica abahanuzi ba Baali. Yezebeli yamushyizeho iterabwoba rikaze, bituma ahunga ajya kwihisha, kuko yumvaga ibyo yaruhiye byose byarabaye imfabusa. Yagiye kwihisha mu buvumo, ijwi ry’Imana rimusangayo riramubaza riti: “URAKORA IKI AHO ?”
“Agezeyo yinjira mu buvumo agumamo. Hanyuma ijambo ry’Uwiteka rimugeraho aramubaza ati “Eliya we, urakora iki aho?” 10.Na we aramusubiza ati “Nagize ishyaka ryinshi ry’Uwiteka Imana Nyiringabo, kuko Abisirayeli bavuye mu isezerano ryawe bagasenya ibicaniro byawe, kandi bicishije abahanuzi bawe inkota. Ni jye jyenyine usigaye, nanjye baragenza ubugingo bwanjye ngo banyice.” (1 Abam.19:9-10)
Iyo usesenguye ikibazo Eliya yabajijwe n’igisubizo yatanze, usanga ko habayeho kwihagararaho no gushaka impamvu z’intege nke yari yagize. Akenshi bijya bitugora kwemera aho twagize intege nke, ahubwo dushaka impamvu zo kwihagararaho. Ubundi tuzi ko Eliya yari yihishe, kubera ubutumwa bwa Yezebeli bwamugezeho bukamutera ubwoba. Iyo avugisha ukuri yari gusubiza Imana ati: “Nagize ubwoba ndihisha kuko Yezebeli yantumyeho ko ashaka kunyica.” Ahubwo yagiye kurondora ibyo yakoze mu minsi yashize. Eliya akiri mu mbaraga yahanganye n’abakomeye kurusha Yeseberi kandi arabanesha. N’umwami Ahabu yari yatanze itangazo ko bamushakisha cyane ngo amwice kubera ko yateje igihugu amapfa,yemera n’ibihembo k’uzamubona, nyamara Eliya yagize ubutwari bwo kumwiyereka kandi ntiyagira icyo amutwara. None kubera intege nkeya agiye kwihisha umugore utarakebwe, udafite Imana imurinda.
Eliya yari azi ko ari we muhanuzi w’Uwiteka usigaye wenyine , nyamara imana yamushubije ko mu bwami bwa Israeli bwonyine, hari abahanuzi 7000 bakiri mu murongo muzima, utabariyemo abo mu bwami bwa Yuda, kandi niho habaga abakiranutsi benshi. No mu bami bahategetse ubwo bwami bwombi, mu bami 18 bategetse ubwami bwa ruguru (Israel) nta n’umwe mwiza wabonetsemo, nyamara muri 20 bategetse Yuda umunani bari beza. Obadiya yamuhaye ubuhamya ko igihe Yezeberi yicaga abahanuzi b’Uwiteka, yahishe 100 mu buvumo, akajya abagaburira umutsima n’amazi (18:13), yibagirwa ko n’abo nabo bari bakiriho. Eliya Yari yakoze urugendo rw’iminsi 40 nk’iyo Mose amaze ku musozi Sinayi, cg iyo Yesu yamaze mu butayu asenga. Nyamara bose bamanutseyo, ntibakiriwe neza. Mose yakiriwe n’ikigirwamana bene wabo bakoze, akubita hasi bya bisate by’amabuye Imana yamuhaye.
Yesu arangije amasengesho y’iminsi 40 nibwo yageragejwe na Satani. Agiye mu isinagogi y’iwabo, bamuha umuzingo w’igitabo, asoma ahanditse ngo: “Umwuka w’Uwiteka ari muri jye, nicyo cyatumye ansigira kugirango mbwirize abakene ubutumwa bwiza. Yantumye kumenyesha imbohe ko zibohorwa, n’impumyi ko zihumuka, no kubohora ibisenzegeri, no kumenyesha Iby’Umwaka Umwami agiriyemo imbabazi.” Kandi ayo magambo yari yarahanuwe muri Yes. 61:1-2 . Ababwiye ko ayo magambo asohoye mu maso yabo, aho kugirango abantu bakirane umunezero ubwo butumwa, Satani yabujuje umujinya, bashaka kumutembagaza ku manga. Eliya yumvaga nyuma yo kwica abahanuzi ba Baali yaragombaga kwakirwa n’amajwi amushimira kuko yari yakoreye Imana umurimo ukomeye, nyamara yakirwa n’iterabwoba. Akenshi umwana w’umuntu yumva ko niba yakoze umurimo w’Imana yakabona ibihembo by’ako kanya, nyamara siko bimera, ahubwo akenshi ibibazo biriyongera.
Eliya yari yumvise inkuru iturutse kwa Yezebeli ko agomba kumuhitana kubera ko yagaragaje ubutware bw’imbaraga z’Imana kuri Baali, agira ubwoba. Nta muhanuzi yabonaga iruhande rwe wo kumukomeza, yumvaga yihebye, ari wenyine. Aragenda ajya ku musozi w’Imana HOREB. Aho niho Imana yahereye Mose amategeko. Ubuvumo yinjiyemo ni bwa busate bw’igitare Imana yabwiye Mose ngo: Hari ahantu bugufi bwanjye, nawe uzahagarare ku rutare, kandi ubwiza bwanjye bukikunyuraho, nzagushyira mu busate bw’igitare, ngutwikirize ikiganza cyanjye.”
Ubusanzwe abantu b’Imana bajyaga aho hantu Imana yabahamagaye ngo bahajye ivugane nabo. Igihe Eliya yajyaga ku kagezi Kereti Imana igategeka ibyiyoni kumuzanira inyama n’umutsima Imana yari yabimubwiye. Ajya gucumbika ku mupfakazi i Serafati Imana yari yabimubwiye. Ndetse yashakaga kugaragaza ko Baal nta hishurirwa agira, kuko Serafat ni mu ntara ya Sidoni, umurwa mukuru wa Baali, hategekwaga na Etibali, sebukwe wa Ahab, kuko yari se wa Yezebel. Kandi Eliya yarashakishwaga. Iyo Baal agira guhishurirwa yari kwerekana ko Eliya yihishe mu bwatsi bwabo, ariko amapfa yarinze arangira ntawe umenye aho ari.
Eliya yari yagiye ku musozi w’Imana kubwira Imana ngo: umushinga watangije yawe wahombye, amategeko watangiye aha hantu abiseraheri barayishe, cyane cyane irya mbere n’irya kabiri, none n’abahanuzi barabishe, nijye usigaye, nanjye barampiga ngo banyice.
Ubusanzwe Eliya yizeraga ko nyuma yo kugaragaza icyubahiro cy’Imana mu bisiraheri akica abahanuzi ba Baal, Imana yagombaga kumushyira hejuru abantu bakaza kumukora muntoki no kumushimira, ariko siko byagenze, iterabwoba rya Yezebeli ryarushijeho gukara.
Iyo hari imbaraga z’Imana zirimo kwigaragaza, ubwo nibwo na Satani arushaho gukaza umurego, abinyujije mu bakozi be. Ariko nanone Nibwo Imana iba yiteguye kuzana mu murimo wayo amaraso mashya. Igihe cyo gusuka amavuta kuri Hazayeli na Yehu na Elisha cyari kigeze. Ntabwo Imana ijya itsindwa ku murimo wayo.
Igihe intumwa zari zimaze kuzura Umwuka Wera, abantu benshi batangiye kwizera Umwami Yesu, uko bwije n’uko bukeye Imana ikabongerera abakizwa. Ubwo Pilato nawe akaza umurego, afata Yakobo aramwica, bukeye afata Petero nawe ngo amwice. Ariko kubera ko Imana yari igifite umurimo igomba kumukoresha, Malayika w’Uwiteka yamukuye muri gereza, asanga abandi aho bari mu cyumba kwa Maliya nyina wa Mariko basenga.
Yohana umubatiza yari afite umubiri nk’uwacu, ariko abonye amafuti Herode akoze, ubwo yacyuraga umugore wa murumuna we Filipo kandi Imana itabyemera, yashyizwe mu nzu y’imbohe malayika ntiyamukuramo, bamuca umutwe birakunda, kubera ko umurimo yagenewe wari yarangiye. Imana itaragukuraho amaboko ntawe ushobora kugira icyo agutwara. Korera Imana uko bikwiriye igihe cyo gutaha nikigera utahe, niba kandi hari ibyo Imana igiteganyije ko uyikorera, uzakomera ntacyo uzaba, kuko Imana igize iti: “Nuca mu muriro ntuzashya, nunyura mu migezi ntizagutembana, kuko wambereye inkoramutima.” (Yes.43:2-40
Abana b’abahanuzi muve mu bwihisho, igihe cyo gusiga Hazaeli na Yehu na Elisa kirageze. Hari amavuta akeneye gusukwa kuri beneyo. Kandi amavuta agendana n’ibigeragezo. Abantu bayasutsweho bose bagiye bagira ingorane ariko bikarangira Imana ibigaragarije.
Ubutaha tuzavuga ku mavuta y’abahanuzi, ariko wowe wari umaze imisi wihishe uyu munsi urabazwa ngo “ URAKORA IKI AHO”
Bishop NGWABIJE Sylvestre, Umushumba wa Pentekote CEPA, Tel.0788746317
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
sam.
01
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 2, 10b-16)
Bavandimwe, 10bRoho w’Imana acengera byose kugeza no ku mayobera y’Imana. 11Koko rero, ni nde wundi wamenya akari ku mutima w’umuntu, uretse nyirawo nyine? Ni na ko rero nta wamenya amabanga y’Imana, uretse Roho wayo nyine. 12Twebwe koko si ubwenge bw’isi twahawe, ahubwo ni Roho ukomoka ku Mana twahawe, kugira ngo tumenye ibyiza Imana yatugabiye ku buntu. 13Ibyo turabibigisha tutifashishije imvugo y’ubuhanga bw’abantu, ahubwo twishingikirije ubuhanga bwa Roho, uduha gusobanura ibya Roho mu magambo abigenewe. 14Umuntu ugengwa na kamere ye gusa ntashobora kumva ibya Roho w’Imana; koko rero kuri we ni nk’ibisazi maze ntashobore kubyumva, kuko bene ibyo biserurirwa muri Roho wenyine. 15Naho umuntu uyoborwa na Roho w’Imana asobanukirwa muri byose, akaba kandi nta we ushobora kumuhinyuza. 16Koko se “Ni nde wamenye ibitekerezo bya Nyagasani ngo akurizeho kumwungura inama ?” Nyamara twebwe twifitemo ibitekerezo bya Kristu.
ZABURI (Zab 145 (144), 8-9, 10-11, 12-13ab, 13cd-14)
Inyik/ Nyagasani, ijambo ryawe ni irinyakuri.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Bamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba,
uko ibisekuruza bigenda bisimburana.
Uhoraho ni mutabeshya,
akaba indahemuka mu byo akora byose.
Uhoraho aramira abagwa bose,
abunamiranye akabaha kwemarara.
IBANGONDIRIMBO RIBANZIRIZA IVANJILI (Lk 7, 16)
Alleluya Alleluya.
Umuhanuzi ukomeye yaduturutsemo,
kandi Imana yasuye umuryango wayo.
Alleluya.
IVANJILI
+ Luka (Lk 4, 31-37)
Muri icyo gihe, 31Yezu amanukira i Kafarinawumu, umugi wo muri Galileya, ahigishiriza ku munsi w’isabato. 32Batangariraga inyigisho ze, kuko yavugaga nk’umuntu ufite ububasha. 33Ubwo nyine mu isengero ryabo hakaba umuntu wahanzweho na roho mbi, nuko itera hejuru cyane iti 34“Ayi we ! Uradushakaho iki, Yezu w’i Nazareti ? Waje kuturimbura ! Nzi uwo uri we : uri Intungane y’Imana.” 35Yezu ayibwira ayikangara ati “Ceceka, kandi uve muri uwo muntu !” Nuko roho mbi imutura hasi imbere ya bose, imuvamo ntacyo imutwaye. 36Bose ubwoba burabataha, baravugana bati “Mbega ijambo rikomeye ! Dore arategekesha roho mbi ubushobozi n’ububasha zikamenegana !” 37Nuko Yezu aba ikirangirire muri ako karere kose.


text:
Rulindo : Kwibumbira mu matsinda bibafasha muri byinshi.
Bamwe mu baturage batuye akarere ka Rulindo, bakunze kwibumbira mu byo bita ibibina, Ibibina akaba ari amatsinda abantu bahuriramo bikabafasha kwizigamira, mu rwego ruciriritse.
Bene ayo matsinda akenshi usanga akorana n’Umurenge SACCO, aho abagize itsinda bafunguza konti bakajya babitsaho ayo bahurije hamwe uko yaba angana kose.
uretse kubafasha guhabwa no kwishyura inguzanyo, bibafasha no gukomeza kunga ubumwe no kwibonanamo nk’abavandimwe.
Abaturage bavuga ko nk’abagize itsinda iyo umwaka ushize bazigama ,bahura bakagabana ayo baba bamaze kugeraho bityo umuntu akaba yabasha kwigurira itungo ,cyangwa ikindi yari akeneye mu rugo rwe mu rwego rwo kwiteza imbere.
Abibumbiye mu itsinda ngo bashobora guterana nka rimwe mu cyumweru,kandi buri wese agatanga umusanzu mu isanduku uba waragenwe n’abanyamuryango bitewe n’ubushobozi bibonamo ubwabo.
Maniriho donatha,ni umugore w’umupfakazi ku bwe ngo asanga kubana n’abandi mu itsinda byaramuvanye mu bwigunge
Yagize atti “Kujya mu itsinda byamfashije byinshi ,nabashije guhabwa inguzanyo nk’abandi, icyanfashije kurushaho navuye mu gahinda nahoranaga kubera guhura n’abandi.”
Nyirambarushimana Clementine we atangaza ko ashaka umugabo babaga mu bukode ariko nyuma y’aho yisungiye abandi bakajya mu itsinda byamufashije kubona inguzanyo,akubaka inzu ye.
Umuyobozi w’akarere wungirije ushinzwe ubukungu muri aka karere ,Murindwa Prosper,avuga ko kuba abaturage baibumbira mu matsinda bibazamura kandi bikazamura n’akarere muri rusange.
Agira ati”iyo dukurikiranye neza dusanga abaturage bacu babashije kwegerana bakibumbira mu matsinda, bafite aho bavuye n’aho bagana.Ibyo kandi byateje imbere akarere,ndetse binadufasha kwesa imihigo ku bufatanye nabo.”
Uyu muyobozi akaba agira abaturage bose mu karere kwegerana bakibumbira mu matsinda kuko bibafasha kwiteza imbere,bakaniyunvanamo nk’abaturanyi.
Kuri ubu mu karere ka Rulindo hagaragara amatsinda agera kuri 730 afite abanyamuryango ibihumbi 12.
Aba banyamuryango, ubu bari mu bakire muri aka karere ,kuko kugeza ubu abimbiye muri ayo matsinda bamaze kwizigamira amafaranga asaga miliyoni mirongo itandatu n’icyenda.
Ayo mafaranga ngo akomoka mu banyamuryango ,bagenda bizigamira buri cyumweru, ku buryo bibafasha gukorana n’ibigo by’imari neza.


text:
Abigishwa bigeze kugera aho bifuza gusiga Kristo. N’ubwo Kristo yari abizi, ntiyababwiye amagambo ababuza kugenda. Icyo yifuzaga ni uko bagira amahoro ye aho bajya hose.
Bijya bitubaho kenshi kwibagirwa Kristo ariko amahoro ye ntajya atuvaho. Kristo ahora yifuza ko tuba hafi ye, n’igihe twe twumva atari cyo twifuza.
Muri ubu buzima byanze bikunze tuzahura n’imibabaro. Muri Bibiliya, duhura kenshi n’ijambo: “Ariko.” Hari uburyo Imana igenza mu bihe by’ibyago nk’ibyo bitabura kutugeraho. Yesu arema umutima abigishwa be, ababwira ko n’ubwo ibyago bitazabura, hari ibyiringiro dufite. Ibyiringiro bitabeshya mu gihe duhura n’imibabaro, biba muwo tugendana nawe muri ibyo bihe by’imibabaro.
Amahoro Kristo aduha ntabwo avuga ko ibyago bitabaho. Ni amahoro agendana natwe mu rugendo rwacu.
Dukwiye kumenya ko:
Inyigisho zivuga ko ibyago bitazatugeraho muri ubu buzima ni iz’ibinyoma.
Gutekereza ko Imana yadutereranye ntibihindura icyo yibwira kuri twe. Uko yari ni ko ihora, yaba mbere y’ibyago ndetse na nyuma. Igisobanuro cya Kristo nka Emanuweli, bivuga ko Imana itura muri twe mu bihe byacu tunyuramo. Ibihe by’umubabaro, ibibazo, ibyishimo ndetse n’ibindi bitandukanye.
Satani we azahora agerageza kutwemeza ko ntacyo bimaze gukurikira Kristo. Inkuru ya Yobu irangira itwereka ko Yobu atigeze acumura ku Mana mu mibabaro ye. Icyo Satani aba agambiriye mu gihe cyo kubabazwa kwacu ni ukugira ngo adusunikire mu gucumura ku Mana.
Imana yemera ko iyi mibabaro itugeraho kugira ngo itunganye kamere yacu bikagira ingaruka yo kutwubakamo ibyiringiro. Kandi bene ibyo byiringiro ntibikoza isoni.
#Ibyanditswe: Yohana16 :32-33 / Zaburi 34:20 / Yohana 14 :1-4 ;27 / Yesaya 43 :1-4 / Abaroma 5 :1-5 / Matayo 11 :28-30.


text:
Imana ishaka ko twitandukanya n’isi nubwo tukiyituyemo?
Niba dushaka guhuza ibyo dukora no kwizera Kristo, tukaba dushaka kubaho ubuzima bwubaha Imana, tugomba kwiga kubaho uburyo butandukanye n’ubw’isi idusaba, twenyine tugatandukana nayo kandi tukiyituyemo.
Iyo utemeye kubaho gutya uba wiyemeje kuvanga agakiza n’isi, bigatuma uba muri ba bandi ngo bavuga ko bazi Imana ariko bakayihakanisha ibyo bakora. Bibiliya ivuga ngo ‘’Bavuga yuko bazi Imana, ariko bayihakanisha ibyo bakora. Bene abo ni abo kwangwa urunuka, ni abatumvira Imana, no ku mirimo myiza yose nta cyo bamaze.’’ Tito 1:16
Iyo usomye ijambo ry’Imana usanga abantu bose babaye intwari muri uru rugendo ni abemeye kubaho bonyine bakitandukanya n’isi kandi batarayivamo. Pawulo wabaye intumwa nyuma yo guhura n’Umwami Yesu we kuko hari ibyo Imana yagombaga kubanza kumwigisha hashingiwe ku mateka ye ndetse n’ibyo izamukoresha, yatawe n’abakristo ndetse n’abatari bo.
Imana ijya kumwigishiriza mu butayu bwa Arabe, ariga ibya kera byose birashira ahishurirwa ibyo mu ijuru rya gatatu. Imana ishaka kukwigisha ibitandukanye n’ibyo isi irimo kukwigisha kugira ngo ube uwo ishaka ko uba we. Ba Yozefu, Mose, Dawidi, Eliya, Daniyeli n’abandi benshi bavugwa muri Bibiliya nubishaka wongereho nawe abo uzi mu buzima busanzwe bose bemeye iyi nzira.
Ukwiye kwemera ko isi iguca niba ushaka kwemerwa n’ijuru kuko bigusaba kubona ibintu uburyo butandukanye nuko ubibona. Icyatumye Daniyeli na bagenzi be bajugunywa mu muriro ni uko bemeye kwitandukanye nuko abantu bose bumva ibintu, ibi kandi bisa n’ibyo Yesu yakoze akajya i Gologotha. Niba ushaka kubakana amateka meza n’ijuru, emera kwitandukanya n’isi.
Ntabwo Yesu yahisemo kuzenguruka abarwayi bose akiza umwe umwe, cyangwa abanyabyaha asengera umwe umwe, yabikoreye rimwe ku musaraba, amateka ariyubaka ariko kuko yemeye kuba mu isi ariko yitandukanyije nayo.
Mbese wowe ugeze he witandukanya n’isi?


text:
Urukundo ni ikintu gikomeye cyane hagati y’abakundana. Iyo utagize ukora ngo urukundo rwanyu rukomeze gukomera ntirushobora gukomera habe na mba. Ariko ushobora gutuma rukomera mu gihe wabashije kwirinda amwe mu makosa akunda gukorwa mu rukundo.
Aya ni amakosa 9 akomeye cyane ushobora kwirinda mu rukundo:
1. Kudaha agaciro urukundo
Buri wese akunda agaciro mu buzima busanzwe, noneho iyo ari umuntu ukunda ukamuha agaciro biramushimisha cyane, biba ntako bisa kuri we.
Kudaha agaciro(...)
Urukundo ni ikintu gikomeye cyane hagati y’abakundana. Iyo utagize ukora ngo urukundo rwanyu rukomeze gukomera ntirushobora gukomera habe na mba. Ariko ushobora gutuma rukomera mu gihe wabashije kwirinda amwe mu makosa akunda gukorwa mu rukundo.
Aya ni amakosa 9 akomeye cyane ushobora kwirinda mu rukundo:
1. Kudaha agaciro urukundo
Buri wese akunda agaciro mu buzima busanzwe, noneho iyo ari umuntu ukunda ukamuha agaciro biramushimisha cyane, biba ntako bisa kuri we.
Kudaha agaciro umukunzi wawe bishobora gutuama umubano n’urukundo ufitanye n’umukunzi wawe bicyendera, ugashiduka nta rukundo rukiri muri mwe.
Guha agaciro uwo mukundana bimwereka ko umwitayeho kandi nawe bikamwongerera kugukunda cyane. Wikihugisha cyane nta kintu kiguhugije ngo uburire umwanya umukunzi wawe.
2. Gufata imyanzuro uhubutse
Iri ni irindi kosa rikomeye cyane mu rukundo hagati y’abakundana rikunze gutuma habaho intongana n’imirano itarangira mu ngo.
Gufata imyanzuro uhubutse ntago ari byiza kuko bituma urukundo rwanyu rudashobora kuramba. Ikiza cyatuma urukundo rwanyu rubasha gutera imbere nuko mwajya mufatira hamwe umwanzuro.
Ibi byatuma hahoraho ibiganiro mpaka hagati yanyu, bigatuma hahora impaka za ngo turwane za buri gihe mu rugo.
3. Indwano zitari ngomwa
Kumenya gucunga umujinya wawe nti iby’agaciro. Ni ibintu bitangaje kumva ko imirwan yabura hagati y’abakundana cyangwa se abarushinze.
Abakundana bo bakunze kurwana nta n’ikintu kigaragara bapfuye, akenshi ari ubusa bapfuye. Ntago ari byiza rero ko mu ngo hahora mo imirwano kuko ntago ari myiza ishobora gutuma uwo mwashakanye mutandukana kuko ntakwihanganira umujinya wawe utabasha kugenzura.
4. Kwihagararaho uri mu makosa
Twese dufite uburyo twihagararaho mu bintu bitandukanye, ariko kwihagararaho mu gihe uri mu makosa ntabwo ari byiza kuko akenshi bikunze gutuma habaho ugutandukanye kw’abashakanye cyangwa kw’abakundana.
Kwihagararaho akenshi bikunze guterwa n’umujinya, urwango, kwikunda, nibindi bitandukanye. Genzura umujinya wawe ndetse n’amakosa yawe kuko bishobora kugukururira gushwana n’umukunzi wawe mu buryo butari buteganyijwe.
5. Kutanyurwa n’urukundo
Urukundo rugira byinshi akenshi ushobora no kurugira imbamutima yawe. Iyo utanyuzwe n’urukundo rw’umukunzi wawe n’umukunzi wawe nawe ntago aba akunyuze.
Kutanyurwa n’urukundo aguha akensi biramubabaza cyane kuko ntago aba yiyumvisha uburyo mwakomeza gukundana utanyuzwe n’urukundo agukunda. Ibi bituma habaho ugutandukana kw’abakundana kuko baba batishimiranye.
6. Kugerageza kwiharira ubuyobizi
Mu rukundo iki ni ikintu kibi cyane kugerageza kwiharira ubuyobozi mu rugo, gushaka kwereka umukunzi wawe ko umurusha uruhare runini kuri wowe, kurusha uko mwafatanya ngo mujye mwumvikana muri byose bituma urukundo rwanyu rugenda ruzamo ibitotsi.
Ni byiza guhuza n’umukunzi wawe kuko birushaho gukomeza urukundo rwanyu. Kumvikana ni intwaro ikomeye cyane mu rukundo rwanyu, kuko niyo yonyine yagira aho ibavana n’aho ibageza.
7. Kutanyurwa
Gushima ibyo umukunzi wawe agukorera ni ikintu cy’ibanze mu rukundo kuko bituma urukundo rwanyu rugira aho rugera. Iyo umukunzi wawe ugerageje kumuha umwanya ndetse ugaha n’agaciro ibyo akubwiye bituma nawe abasha kwishimira umubano wanyu.
Urkundo ni ikintu gikomeye cyane hagti y’abakundana. Bityo biba byiza iyo nibura unyuzwe n’urukundo aguha kandi ukagerageza kumwereka ko byagushimishije kandi ukabimubwira ko byaguhimishije kuko nawe bituma agerageza kwigirira icyizere cy’ibyo agukorera.
Ha agaciro umukunzi wawe ndetse ugahe n’urukundo aguhakuko bizatuma mubasha kugira aho mugera mu iterambere ry’urukundo rwanyu.
8. Guca inyuma uwo mwashakanye
Ni kenshi wumva ibi, ngo abashakanye cyangwa abakundana bacanye inyuma. Ibi rero ntabwo ari byiza mu rukundo habe na gato kuko bituma ugira iraha cyangwa ubuhehesi buhoraho.
Uretse ibyo kandi nta nubwo uwo mwarushinganye abyemera; kuko akenshibishobora guhita bimutera kumva ko we nta gaciro cyangwa urukundo umufitiye, agahera aho yishakira ubundi buryo yakibonera uwamwishimira.
Kumuca inyuma bituma abona ko ntacyo avuze imbere yawe bityo bigatuma akubonamo umwanzi we, ari nabyo akenshi bibyara ugutandukana kwa hato na hato.
9. Kutumva umukunzi wawe
Umbano ni ikintu cyiza cyane hagati y’abakundana, kandi biba ari umunezero udasanzwe iyo uri kereka ko uwo mukundana umwumva kuko bituma abona ko uwitayeho.
Kumva ibitekerezo by’uwo mwashakanye bituma abasha kubona ko muri gutahiriza uugozi umwe, bityo bizatuma abasha kwirekura mu bitekerezo agerageze akubwire icyatuma urukundo rwanyu runabasha gutera imbere ndetse n’iterambere ryo mu buzima busanzwe.
Mugore cyangwa mugabo, musore na we mukobwa ayo ni amwe mu makossa uzagerageza kwirinda gukora mu gihe ushaka ko urukudo rwanyu rutera imbere mukibanira akaramata n’ubuzira herezo.
Yanditswe na Bizimana Jean Damascene/Muhabura.rw


text:
Azwi cyane nka Sentore Bijou, ni bucura mu bana umunani Sentore Athanase yibarutse, afite ubumenyi mu guhamiriza ndetse abitoza abakiri bato yahurije mu itorero yise ‘Abangakurutwa’ rigizwe n’abana bagera kuri mirongo itatu.
Yabwiye IGIHE ko aba bana yatangiye kubatoza muri Gicurasi 2015, mu gihe kirenga umwaka bamaze biga guhamiriza ngo bamaze kugera ku rwego rukomeye ari nacyo ashaka ko bazerekana mu birori byo kubamurika bizaba kuwa Gatandatu tariki ya 17 Nzeri 2016 kuri Hôtel des Mille Collines.
Yagize ati “Natangiye kubyigisha muri Gicurasi 2015, natangiye nifuza kubona byibuze abana ijana ntoza ariko ntibyakunda nk’uko nabitekereje, ubu mfite abana bagera kuri 40 ariko ababikora bihoraho bagera kuri 30. Abo ni bo baziyerekana mu gitaramo nateguye cyo kumurika itorero nashinze rizamura impano z’abana mu guhamiriza.”
Sentore Bijou yavuze ko yashinze iri torero nk’uburyo bwo gushyira mu ngiro ibyo Sentore Athanase yamusabye ubwo yari amurwaje mu bitaro mu Buhinde mu mwaka wa 2012 ataratabaruka.
Ati “Mu rugo ubuhanzi dukora twabitojwe na data Sentore, ni umurage yadusigiye. Njyewe by’umwihariko ubwo nari murwaje mu Buhinde yarambwiye ati ‘Uzakomeze kubyina kuko urabishoboye kandi uzabitoze abandi’, urumva ko mbikora ngamije gusigasira wa muco nasigiwe n’umubyeyi.”
Yongeyeho ati “Abana nateguye bazabyina ni ab’imyaka itatu kugeza kuri irindwi [kera twabitaga Utunyange tukiri i Burundi], hazanabyina abakuru guhera ku myaka umunani kugeza kuri 15 mu cyiciro cy’abakobwa. Mu bahungu ni uguhera ku myaka itatu kugeza kuri 14.”
Yavuze ko yashinze iri torero afite icyerekezo cyo kuzubaka inzu ndangamuco izajya iberamo ibitaramo gakondo ikanigisha urubyiruko guhamiriza.
Ati “Icyerekezo cyanjye mu gushinga iri torero ndifuza kuzubaka inzu ndangamuco izajya iberamo ibitaramo by’imbyino gakondo ku buryo yaba ifite n’ahantu ho kwigishiriza abana kubyina […] Nifuza ko abana bacu bakura bakunda iby’iwacu, niba ari ukubyina bigishwe ibya gakondo atari bya bindi abantu basigaye babyina muri iki gihe harimo n’ibigezweho.”
Mu muryango w’abana umunani ba Sentore avuga ko buri wese afite impano ye yihariye mu buhanzi. Sentore Bijou ntiyabaye umuririmbyi ariko afite abantu atoza guhamiriza mu Rwanda no mu mahanga ndetse ngo azabikomeza.
Ati "Mu rugo buri wese afite icyo yiyumvamo, uko tuvukana turi umunani buri wese afite ubumenyi bwe mu buhanzi uhereye kuri musaza wanjye mukuru kuri Masamba na we arahamiriza arabyigisha, nanjye ndabizi nabyigishaga muri Canada, ndashaka no kubikorera ahandi."
Kwinjira muri Hôtel des Mille Collines ahazabera iki gitaramo, umuntu umwe asabwa kwishyura ibihumbi icumi, ababyeyi [Papa na Mama] n’abana babiri bazishyura ibihumbi makumyabiri, abana bato bose ni ubuntu.
Sentore Bijou ati “Igitaramo cyacu twifuje ko cyitabirwa n’ababyeyi ndetse n’abana bakaza kureba bagenzi babo uko babyina ndetse na bo babe babikunda bakifuza gukura bahamiriza mu gusigasira wa muco.”
Itorero Abangakurutwa rizafatanya n’abahanzi bagize itsinda rya Gakondo Group ndetse n’itorero Ibihame ribarizwamo mukuru wa Masamba.
Amafoto: Mahoro Luqman


text:
Iki gikorwa cyabaye mu mpera z’icyumweru gishize, kiri muri gahunda y’Umujyi wa Kigali no mu gihugu hose mu rwego bw’ubukangurambaga bw’isuku. Buri rugo mu zatoranyijwe zitwaye neza rwahawe ikidomoro cy’amazi kijyamo litiro 100.
Umuyobozi wungirije w’Akarere ka Kicukiro ushinzwe Iterambere ry’Abaturage, Baingana Emmanuel yabwiye IGIHE ko izo ngo 41 zahembwe ari izitwaye neza kurusha izindi mu kugira isuku.
Yagize ati “ Ibi byashyizweho mu rwego rwo gukangurira abaturage kurangwa n’isuku aho bakorera n’aho batuye ndetse no mu ngo zabo kuko bigaragara ko hari abatabyitaho aho usanga abaturage bimenera ibishingwe aho babonye cyangwa se ntibanakorane n’amakompanyi adufasha mu gukura umwanda mu ngo.”
Yakomeje avuga ko mu Karere ka Kicukiro hakigaragara abaturage badafite ubwiherero ndetse hari n’ababufite ariko butujuje ubuziranenge.
Yagize ati “ Hari n’abaturage badafite ubwiherero hakaba n’ababufite ariko butujuje ubuziranenge kuko hari abacukura akantu k’akobo bakakita ubwiherero.”
Mukarugema Athanasie w’imyaka 71 wahembwe ikidomoro yavuze ko yishimye cyane kuko nta hantu yari afite ho kubika amazi.
Yagize ati “ Ndishimye cyane kubera iki gihembo nahawe, kigaragaza isuku indanga, inaranga iwanjye n’ahahakikije hose, ikindi kandi kizamfasha gukomeza kugira umurava wo kurangwa n’isuku buri gihe.”
Uretse izo ngo 41 zahembwe ibidomoro, amakompanyi 10 yahize andi akorera mu mirenge igize Akarere ka Kicukiro buri yose yahembwe ibihumbi 100 by’amafaranga y’u Rwanda.


text:
Maniragaba Emmanuel wo mu Murenge wa Nyamabuye avuga ko itsinda ryabo ryari ryahawe inkunga ingana na miliyoni imwe n’ibihumbi 200FRw yo kugura amagare yo gutwara abagenzi.
Avuga ariko ntacyo yabamariye kuko icyiciro cyayo cya mbere, kingana n’ibihumbi 400Frw, bakiguze amagare ane gusa. Nyuma barongeye barayagurisha.
Agira ati “Twumvaga inkunga iya Leta ari ukwijyanira tukirira. Hari abaza badafite icyo kwambara baba bashaka kwigurira imyenda. Ariko ubu batugiriye inama tugiye gukora umushinga mwiza baduhe asigaye tuyakoreshe neza”.
Maniragaba avuga ko ubuyobozi ntako butagize ngo bubafashe. Ahamya ko bakomwe mu nkokora n’imyumvire ya bamwe ikiri hasi ku kwihangira imirimo no gukorera hamwe.
Umurenge wa Nyamabuye wahise ufata umwanzuro wo guhagarika iyo nkunga kugeza igihe abavuye Iwawa bagaragaje ubushobozi bwo kuyakoresha neza.
Abavuye Iwawa bo mu mirenge Mirenge ya Nyamabuye, Kibangu, Nyamabuye, na Shyogwe ni bo bahawe inkunga. Yose hamwe ingana na Miliyoni 4.5FRw. Yaturutse ku ngengo y’imari y’umwaka wa 2015/2016, bakurikije imishinga myiza yari yatanzwe n’abavuye Iwawa.
Gusa ariko nubwo hari abatarabashije gukoresha neza inkunga bagenewe, abo mu Murenge wa Nyarusange bo babashije kwigurira icyuma gisya ibinyampeke. Bakiguze ibihumbi 900FRw.
Kuri ubu batangiye kwizigamira. Bafite intego y’uko buri wese azakuramo icyuma cye gisya kuko buri kwezi bizigamira agera ku bihumbi 80FRw.
Umukozi w’Akarere ka Muhanga ushinzwe urubyiruko, Gashugi Innocent, avuga ko mu rwego rwo gufasha abavuye Iwawa gukomeza kwiteza imbere, bagiye kubahuriza hamwe mu gakiriro k’Akarere kugira ngo bahuze imbaraga mu mishanga yabo.
Agira ati, “Ntabwo ari amafaranga twabahaye yo kuzishyura ni ayo kubafasha kwiteza imbere ariko turabona bitarabyara umusaruro. Tugiye kubahuriza mu gakiriro ni byo byiza tubashe kubaba hafi.”
Akarere ka Muhanga gafite abavuye Iwawa basaga 250, uhereye mu mwaka wa 2011.